
   Grozījumi: 08.06.2006. likums (L.V., 20.jūn., nr.95)



Saeima ir pieņēmusi un Valsts

prezidents izsludina šādu likumu:

Azartspēļu un izložu likums

I nodaļa
Vispārīgie noteikumi

1.pants. Likumā lietotie termini

Likumā ir lietoti šādi termini:

1) azartspēle — spēle, kurā fiziskā persona, iemaksājot dalības likmi, var iegūt laimestu, kas pilnīgi vai daļēji ir atkarīgs no veiksmes gadījuma vai apstākļiem, kuri iepriekš nav zināmi. Par azartspēli nav uzskatāma tāda spēle spēļu automātā, kurā vienīgais laimests ir bezmaksas spēle šajā spēļu automātā, kā arī spēle spēļu automātā ar mantiska rakstura laimestu (izņemot laimestu naudā), kura vērtība nav lielāka par 10 latiem;

2) azartspēļu automāts — azartspēļu organizēšanai paredzēta elektroniska, mehāniska vai elektromehāniska ierīce ar īpašu programmu vai mehānismu laimesta lieluma noteikšanai;

3) azartspēļu organizētājs — Latvijas Republikā reģistrēta kapitālsabiedrība, kura šajā likumā noteiktajā kārtībā ir saņēmusi nepieciešamās licences azartspēļu organizēšanai;

4) bingo — azartspēle, kurā spēlētājam, uzminot nejaušu skaitļu kombināciju no iepriekš noteiktām skaitļu kombinācijām, ir iespēja iegūt laimestu un kurā laimesta lielums ir atkarīgs no izlozētās vai uzminētās skaitļu kombinācijas un iemaksāto likmju kopsummas;

5) derības — azartspēle, kurā tās dalībnieks piedalās, iemaksājot dalības maksu (likmi) un prognozējot kāda notikuma iespējamību vai neiespējamību, un kurā laimesta lielums ir atkarīgs no spēlētāja prognozes pareizības, iemaksātās likmes un spēles noteikumos paredzētā laimesta aprēķināšanas koeficienta;

6) interaktīvā azartspēle vai izloze — azartspēle vai izloze, kurā spēlētājs var piedalīties, izmantojot elektronisko sakaru pakalpojumus: internetu, tālruni, televīziju, radio vai jebkādus cita veida elektroniskos sakarus;

7) izloze vai loterija (turpmāk — izloze) — spēle, kurai ir laimes līguma raksturs un kurā tās dalībnieka iegūtajam laimestam pilnīgi vai daļēji ir gadījuma raksturs;

8) izložu organizētājs — Latvijas Republikā reģistrēta kapitālsabiedrība un atsevišķos gadījumos arī biedrība vai reliģiskā organizācija, kura šajā likumā noteiktajā kārtībā ir saņēmusi nepieciešamās licences izložu organizēšanai;

9) kauliņu spēle — azartspēle, kurā laimests ir atkarīgs no kauliņu skaitļa uzmešanas un spēles noteikumos noteiktā laimesta koeficienta un kura nav aprīkota ar īpašu elektronisku programmu spēles vadīšanai un laimesta lieluma noteikšanai;

10) kāršu spēle — azartspēle, kurā laimests ir atkarīgs no izliktajām kārtīm (to kombinācijas) un spēles noteikumos noteiktā laimesta koeficienta un kura nav aprīkota ar īpašu elektronisku programmu spēles vadīšanai un laimesta lieluma noteikšanai;

11) kāršu un kauliņu spēles galds — rūpnieciski ražots galds ar aprīkotu spēles vadītāja vietu, spēlētāju likmju izdarīšanas vietām un klājumu;

12) laimests — naudas summa, kuru spēlētājam saskaņā ar azartspēles noteikumiem laimēšanas gadījumā izmaksā azartspēles organizētājs, kā arī naudas summa vai manta, kuru spēlētājam saskaņā ar izlozes noteikumiem laimēšanas gadījumā izmaksā izlozes organizētājs;

13) rulete (cilindriskā spēle) — azartspēle, kurā laimests ir atkarīgs no skaitļu, simbolu vai citu zīmju kombinācijas, kas tiek noteikta ar rotējošas iekārtas palīdzību, kā arī no iemaksātās likmes un spēles noteikumos noteiktā laimesta koeficienta un kura nav aprīkota ar īpašu elektronisku programmu spēles vadīšanai un laimesta lieluma noteikšanai;

14) ruletes, kāršu un kauliņu spēles papildspēle — tieši no azartspēles noteikumiem izrietoša spēle, kurā, iestājoties noteiktiem nosacījumiem, paredzētas papildu laimēšanas iespējas, izslēdzot izlozes elementus;

15) ruletes spēles galds — rūpnieciski ražots īpašas konstrukcijas galds ar aprīkotu spēles vadītāja vietu, spēlētāju vietām, spēles laukumos sadalītu klājumu un mehāniski rotējošu cilindru ar numurētiem dažādu krāsu laukumiem;

16) spēļu automāta spēle — azartspēle, kurā dalībnieka laimēšanas iespējas un laimesta lielumu nosaka azartspēļu automāts;

17) spēļu automāta papildspēle — azartspēļu automātu un sistēmā saslēgtu azartspēļu automātu spēles noteikumos paredzēta iespēja, iestājoties noteiktiem nosacījumiem, spēlēt spēli bez maksas, bet ar laimēšanas iespējām, izslēdzot izlozes elementus;

18) totalizators — azartspēle, kurā tās dalībnieks piedalās, iemaksājot likmi un izsakot prognozi par viena notikuma vai vairāku notikumu iestāšanos, iestāšanās iespējamību vai neiespējamību vai par jebko, kas var izrādīties patiess vai nepatiess, un kurā laimests ir atkarīgs no iemaksāto likmju kopsummas, koeficienta un prognozes rezultāta. Totalizatoru aizliegts rīkot par notikumiem, kas jau iestājušies, vai par notikumiem, kas ir zināmi vienai vai otrai derību pusei vai abām pusēm;

19) veiksmes spēle pa tālruni — azartspēle, kuras rezultātu pilnīgi vai daļēji nosaka gadījums un kurā tās dalībnieks, atbildot uz jautājumu vai citādā veidā saskaņā ar spēles noteikumiem, piedalās spēlē, izmantojot tālruni, un dalības maksas likmi iemaksā pēc spēles organizētāja noteiktā papildpakalpojuma tarifa.

 

2.pants. Likuma mērķis un darbības joma

(1) Šā likuma mērķis ir nodrošināt sabiedrības interešu un spēlētāju tiesību aizsardzību.

(2) Šis likums nosaka azartspēļu un izložu organizēšanas kārtību, reglamentē azartspēļu un izložu organizētāja darbību, atbildību un uzraudzību, kā arī nosaka to personu tiesības, pienākumus un atbildību, uz kurām attiecas šā likuma prasības.

(3) Azartspēļu un izložu organizētāja tiesības un pienākumus noziedzīgi iegūtu līdzekļu legalizācijas novēršanā nosaka likums “Par noziedzīgi iegūtu līdzekļu legalizācijas novēršanu“.

 

3.pants. Azartspēļu un izložu organizēšanas tiesības

(1) Latvijas Republikā azartspēles un izlozes drīkst organizēt tikai azartspēļu vai izložu organizētājs.

(2) Latvijas Republikā ir atļautas tikai šajā likumā minētās azartspēles, izlozes un papildspēles.

 

4.pants. Azartspēļu automātu un iekārtu reģistrēšana, sertificēšana un marķēšana

(1) Latvijas Republikā drīkst uzstādīt un ekspluatēt azartspēļu automātus un iekārtas, kā arī spēļu automātu spēles programmas, kas ir reģistrētas, sertificētas un marķētas.

(2) Reģistrācija ir katra azartspēļu automāta, iekārtas un spēļu automāta spēles programmas reģistrēšana Izložu un azartspēļu uzraudzības inspekcijā, piešķirot katram azartspēļu automātam un iekārtai savu reģistrācijas numuru, kas paliek nemainīgs visu attiecīgā automāta un iekārtas ekspluatācijas laiku.

(3) Sertifikācija ir pārbaude, kurā nosaka, vai azartspēļu automāts, iekārtas modelis un tā spēles programma atbilst ražotāja standartiem un Latvijas Republikas normatīvo aktu prasībām.

(4) Sertificēt azartspēļu automātus, iekārtas un spēļu automātu spēles programmas drīkst laboratorijas, kuras saņēmušas attiecīgās Eiropas Savienības dalībvalsts akreditācijas iestādes izsniegtu akreditācijas sertifikātu par tiesībām veikt testēšanu un sertifikāciju attiecīgajā jomā.

(5) Marķēšana ir Izložu un azartspēļu uzraudzības inspekcijā reģistrētas marķējuma zīmes piestiprināšana uz azartspēļu organizētāja īpašumā esoša vai uz finanšu līzinga līguma pamata iegādāta azartspēļu automāta vai iekārtas pirms šā automāta vai iekārtas ekspluatācijas uzsākšanas.

(6) Azartspēļu automāta, iekārtas un spēļu automāta spēles programmas reģistrāciju un marķēšanu veic Ministru kabineta noteiktajā kārtībā.

(7) Ministru kabinets nosaka azartspēļu automāta, iekārtas un spēļu automāta spēles programmas atbilstības sertifikātā iekļaujamo informāciju.

(08.06.2006. likuma redakcijā)
II nodaļa
Azartspēļu veidi un noteikumi

5.pants. Azartspēļu veidi

Latvijas Republikā ir atļauts organizēt šādas azartspēles:

1) spēļu automātu spēles;

2) ruleti (cilindrisko spēli);

3) kāršu spēles;

4) kauliņu spēles;

5) derības;

6) totalizatoru;

7) bingo;

8) interaktīvās azartspēles.

 

6.pants. Azartspēles noteikumi

(1) Katras azartspēles — spēļu automātu spēles, ruletes (cilindriskās spēles), kāršu, kauliņu spēles, bingo, totalizatora derību vai interaktīvās azartspēles — noteikumi ir azartspēles organizētāja sagatavots un Izložu un azartspēļu uzraudzības inspekcijas apstiprināts dokuments, kurā aprakstīta spēles norise un sniegta cita spēli identificējoša informācija.

(2) Azartspēles noteikumos norādāma šāda informācija:

1) azartspēles organizētāja nosaukums, juridiskā adrese un tālruņa numurs;

2) spēles nosaukums un veids;

3) spēles dalības maksa (likme);

4) kārtība, kādā dalībnieks var piedalīties spēlē;

5) spēles norise;

6) nosacījumi, kuriem iestājoties dalībnieks saņem laimestu, un laimestu lielums [arī laimestu attiecība pret dalības maksu (likmi)];

7) kārtība, kādā notiek pieteikšanās uz laimestu un kādā to izsniedz;

8) termiņš, līdz kuram azartspēles dalībnieks var pieteikties uz laimestu;

9) kur dalībnieks var vērsties pretenziju gadījumā, kā arī pretenziju izskatīšanas kārtība;

10) cita informācija, kuru azartspēles organizētājs uzskata par nepieciešamu.

(3) Spēļu automātu spēles noteikumos norāda spēles nosaukumu un veidu, kā arī azartspēļu automāta un spēles ražotāja nosaukumu.

(4) Bingo spēlē, izmantojot spēles karti, uz tās norādāma šāda informācija:

1) azartspēles organizētāja nosaukums, juridiskā adrese un tālruņa numurs;

2) adrese, kur saņemams laimests;

3) laimesta izsniegšanas beigu termiņš;

4) spēles kartes cena vai spēles pamatlikme;

5) spēles kartes kārtas un sērijas numurs.

(5) Papildspēles noteikumos norādāma šāda informācija:

1) papildspēles organizētāja nosaukums, juridiskā adrese un tālruņa numurs;

2) papildspēles nosaukums;

3) kārtība, kādā dalībnieks var piedalīties papildspēlē;

4) papildspēles norise;

5) nosacījumi, kuriem iestājoties dalībnieks saņem laimestu, un laimestu lielums;

6) kārtība, kādā notiek pieteikšanās uz laimestu un kādā to izsniedz;

7) termiņš, līdz kuram papildspēles dalībnieks var pieteikties uz laimestu;

8) kur dalībnieks var vērsties pretenziju gadījumā, kā arī pretenziju izskatīšanas kārtība;

9) cita informācija, kuru papildspēles organizētājs uzskata par nepieciešamu.

(6) Izložu un azartspēļu uzraudzības inspekcijai ir tiesības prasīt papildu informāciju no azartspēles organizētāja, lai lemtu par apstiprināšanai iesniegto azartspēles noteikumu atbilstību šā likuma prasībām.

(7) Izložu un azartspēļu uzraudzības inspekcija azartspēļu organizētāja sagatavotos noteikumus apstiprina 15 dienu laikā no to saņemšanas dienas, izņemot šā likuma 7.pantā minētos gadījumus.

 

7.pants. Atteikums apstiprināt azartspēles vai papildspēles noteikumus

Izložu un azartspēļu uzraudzības inspekcija atsaka azartspēles vai papildspēles noteikumu apstiprināšanu, ja pastāv vismaz viens no šādiem nosacījumiem:

1) tajos nav iekļauta šajā likumā noteiktā informācija;

2) tie paredz tādas azartspēles organizēšanu, kura neatbilst šā likuma prasībām;

3) tie paredz, ka laimestus var iegūt tikai pēc tam, kad spēlē ir iesaistījies noteikts dalībnieku skaits vai kopējais realizācijas apjoms sasniedzis noteiktu summu;

4) tie paredz piramīdveida spēles organizēšanu, kurā dalības maksa (likme) vai ieguldītās vērtības pēc laika dod laimestu nenoteiktam personu lokam.

III nodaļa
Azartspēļu organizēšanas licence

8.pants. Prasības azartspēļu organizētājam

Azartspēļu organizēšanas licenci (turpmāk arī — licence) var saņemt azartspēļu organizētājs, kurš atbilst šādiem kritērijiem:

1) tā apmaksātais pamatkapitāls nav mazāks par 1 000 000 latiem;

2) ārvalstu dalībnieku vai akcionāru daļa kapitālsabiedrības pamatkapitālā nepārsniedz 49 procentus. Šī prasība neattiecas uz Eiropas Savienības dalībvalstu ieguldītājiem, kā arī uz gadījumiem, kad ārvalstu ieguldījumiem atšķirīgus noteikumus paredz Saeimas apstiprinātie starptautiskie līgumi.

 
9.pants. Prasības attiecībā uz azartspēļu organizētāja amatpersonām

(1) Ne mazāk kā pusei no azartspēļu organizētāja padomes un valdes locekļiem ir jābūt iekšzemes nodokļu maksātājiem (rezidentiem).

(2) Par azartspēļu organizētāja padomes un valdes locekli un revidentu var būt persona, kurai:

1) ir nevainojama reputācija;

2) nav atņemtas tiesības veikt komercdarbību.

(3) Par personu ar nevainojamu reputāciju nav uzskatāma un par šajā pantā minēto amatpersonu nevar būt persona, kura ir notiesāta par tīšu noziedzīgu nodarījumu vai pret kuru kriminālprocess par tīšu noziedzīgu nodarījumu izbeigts uz nereabilitējoša pamata.

(4) Kapitālsabiedrībai ir pienākums pēc savas iniciatīvas vai pēc Izložu un azartspēļu uzraudzības inspekcijas pieprasījuma nekavējoties atsaukt no amata šajā pantā minēto amatpersonu, ja tā neatbilst šā panta prasībām.

 

10.pants. Azartspēļu organizēšanas licence

(1) Azartspēļu organizēšanas licenci izsniedz Izložu un azartspēļu uzraudzības inspekcija.

(2) Azartspēļu organizēšanas licenci izsniedz uz nenoteiktu laiku, un katru gadu tā jāpārreģistrē Izložu un azartspēļu uzraudzības inspekcijā.

(3) Azartspēļu organizēšanas licence dod tās saņēmējam tiesības organizēt licencē norādītās azartspēles visā Latvijas Republikā.

 

11.pants. Iesniegums azartspēļu organizēšanas licences saņemšanai

Lai saņemtu azartspēļu organizēšanas licenci, kapitālsabiedrība iesniedz Izložu un azartspēļu uzraudzības inspekcijai iesniegumu, kuram pievieno:

1) likumā noteiktajā kārtībā pārbaudītu gada pārskatu un zvērināta revidenta atzinumu kopā ar paskaidrojumu par to, kad gada pārskats apstiprināts, un kārtējā gada pagājušo pilno gada ceturkšņu pārskata norakstu, ja kapitālsabiedrība veic komercdarbību;

2) informāciju par kapitālsabiedrības kredītsaistībām, to apmēru un kredīta atdošanas termiņiem;

3) ar darījuma dokumentiem pamatotu informāciju par kapitālsabiedrības pamatkapitālā ieguldītās naudas un mantas izcelsmi;

4) kapitālsabiedrības attīstības plānu nākamajam darbības gadam, norādot paredzētos azartspēļu veidus, paredzamo ieņēmumu un izdevumu apjomu un sadalījumu, peļņas apjomu un izlietojumu;

5) informāciju par kapitālsabiedrības pamatkapitāla daļu vai akciju īpašniekiem — fiziskajām personām;

6) apliecinājumu, ka kapitālsabiedrības padomes un valdes locekļi un revidents atbilst šā likuma 9.panta prasībām.

 

12.pants. Papildus pieprasāmā informācija

Izskatot saņemto iesniegumu par azartspēļu organizēšanas licences izsniegšanu, Izložu un azartspēļu uzraudzības inspekcijai ir tiesības pieprasīt papildu informāciju par:

1) kapitālsabiedrības dalībniekiem vai akcionāriem, lai spriestu par viņu finanšu stāvokli un reputāciju;

2) kapitālsabiedrības valdes un padomes locekļiem, revidentu, lai spriestu par to atbilstību šā likuma 9.panta prasībām;

3) kapitālsabiedrības kredītsaistībām;

4) kapitālsabiedrības pamatkapitālā ieguldīto līdzekļu vai mantas izcelsmi;

5) attīstības plānā nākamajam darbības gadam norādīto informāciju.

 

13.pants. Iesnieguma izskatīšanas termiņš

(1) Izložu un azartspēļu uzraudzības inspekcija lēmumu par azartspēļu organizēšanas licences izsniegšanu vai atteikumu izsniegt šādu licenci pieņem 90 dienu laikā no iesnieguma saņemšanas dienas.

(2) Ja tiek pieprasītas papildu ziņas un dokumenti, Izložu un azartspēļu uzraudzības inspekcija lēmumu par azartspēļu organizēšanas licences izsniegšanu vai atteikumu izsniegt šādu licenci pieņem 90 dienu laikā no papildu ziņu un dokumentu saņemšanas dienas.

 

14.pants. Iesnieguma izskatīšanas kārtība

(1) Izložu un azartspēļu uzraudzības inspekcija, izskatot saņemto iesniegumu, izvērtē kapitālsabiedrības atbilstību šā likuma prasībām, kapitālsabiedrības pamatkapitāla daļu vai akciju īpašnieku, padomes un valdes locekļu, revidentu atbilstību likuma prasībām, kā arī citus iesniegtos dokumentus, sabiedrības pamatkapitālā ieguldīto līdzekļu un mantas izcelsmi un attīstības plāna nākamajam darbības gadam ekonomisko pamatojumu un pieņem lēmumu par azartspēļu organizēšanas licences izsniegšanu vai atteikumu izsniegt šādu licenci.

(2) Pieņemot lēmumu par azartspēļu organizēšanas licences izsniegšanu, Izložu un azartspēļu uzraudzības inspekcija nosaka šīs licences pārreģistrācijas termiņu nākamajam darbības gadam.

(3) Pieņemto lēmumu Izložu un azartspēļu uzraudzības inspekcija paziņo iesniedzējam 10 dienu laikā.

 

15.pants. Atteikums izsniegt azartspēļu organizēšanas licenci

Izložu un azartspēļu uzraudzības inspekcijai ir tiesības pieņemt lēmumu par atteikumu izsniegt azartspēļu organizēšanas licenci, ja pastāv vismaz viens no šādiem nosacījumiem:

1) kapitālsabiedrības darbībā konstatēti būtiski likumu vai Ministru kabineta noteikumu pārkāpumi;

2) kapitālsabiedrībai ir parādi valsts vai pašvaldības budžetam;

3) iesniegtajos dokumentos uzrādītas nepatiesas ziņas;

4) kapitālsabiedrība neatbilst šā likuma prasībām;

5) kapitālsabiedrības pamatkapitāla daļu vai akciju īpašnieki, padomes un valdes locekļi, revidenti neatbilst šā likuma prasībām;

6) tā konstatē, ka finanšu līdzekļi vai manta, kuru iegulda kapitālsabiedrības pamatkapitālā, iegūti neparastos vai aizdomīgos darījumos vai nav dokumentāri pierādīta šo finanšu līdzekļu un mantas tiesiska ieguve;

7) iesniegtais attīstības plāns nākamajam darbības gadam neatbilst reālajai tirgus situācijai un ir ekonomiski nepamatots;

8) kapitālsabiedrības parādsaistības pārsniedz tās aktīvus vai kapitālsabiedrība pasludināta par maksātnespējīgu.

 

16.pants. Azartspēļu organizēšanas licences pārreģistrācija

Azartspēļu organizētājam azartspēļu organizēšanas licences pārreģistrācija jāveic katru gadu līdz datumam, kāds norādīts lēmumā par licences izsniegšanu.

 

17.pants. Azartspēļu organizēšanas licences pārreģistrācijai iesniedzamie dokumenti

(1) Iesniegums un citi dokumenti azartspēļu organizēšanas licences pārreģistrācijai iesniedzami Izložu un azartspēļu uzraudzības inspekcijai divus mēnešus pirms pārreģistrācijas termiņa beigām.

(2) Iesniegumam par licences pārreģistrāciju pievieno:

1) likumā noteiktajā kārtībā pārbaudītu gada pārskatu un zvērināta revidenta atzinumu kopā ar paskaidrojumu par to, kad gada pārskats apstiprināts, un kārtējā gada pagājušo pilno gada ceturkšņu pārskata norakstu;

2) pārskatu par azartspēļu organizēšanu periodā no šīs licences saņemšanas vai tās iepriekšējās pārreģistrācijas dienas, kā arī peļņas vai zaudējumu aprēķinu par šo periodu;

3) informāciju par izmaiņām kapitālsabiedrības pamatkapitālā un dalībnieku un akcionāru sastāvā, kā arī padomes, valdes un revidentu sastāvā (ja tā jau nav iesniegta);

4) informāciju par kapitālsabiedrības kredītsaistībām, to apmēru un kredīta atdošanas termiņiem;

5) kapitālsabiedrības attīstības plānu nākamajam darbības gadam, norādot paredzētos azartspēļu veidus, prognozējamo azartspēļu vietu skaitu, spēļu galdu un azartspēļu automātu skaitu, darbinieku skaitu, paredzamo ieņēmumu un izdevumu apjomu un sadalījumu.

 

18.pants. Kārtība, kādā izlemjama azartspēļu organizēšanas licences pārreģistrācija

(1) Pārreģistrējot azartspēļu organizēšanas licenci, Izložu un azartspēļu uzraudzības inspekcija pārbauda, vai azartspēļu organizētājs atbilst likuma prasībām attiecībā uz licences pārreģistrāciju.

(2) Azartspēļu organizēšanas licences pārreģistrāciju atsaka, ja pastāv kāds no šā likuma 15.pantā minētajiem nosacījumiem, kas var būt par iemeslu atteikumam izsniegt šādu licenci.

(3) Izložu un azartspēļu uzraudzības inspekcija lēmumu par azartspēļu organizēšanas licences pārreģistrāciju vai atteikumu pārreģistrēt licenci pieņem 30 dienu laikā no iesnieguma saņemšanas dienas. Ja tiek pieprasītas papildu ziņas un dokumenti, Izložu un azartspēļu uzraudzības inspekcija lēmumu par azartspēļu organizēšanas licences pārreģistrāciju vai atteikumu pārreģistrēt licenci pieņem 30 dienu laikā no papildu ziņu un dokumentu saņemšanas dienas.

 

19.pants. Valsts nodevas samaksa

(1) Izložu un azartspēļu uzraudzības inspekcija azartspēļu organizēšanas licenci izsniedz pēc tam, kad samaksāta likumā noteiktā valsts nodeva.

(2) Pēc tam, kad saņemts lēmums par azartspēļu organizēšanas licences izsniegšanu, tā saņēmējs 10 dienu laikā samaksā likumā noteikto valsts nodevu par azartspēļu organizēšanas licences izsniegšanu.

(3) Lēmums par azartspēļu organizēšanas licences pārreģistrāciju dod tiesības turpināt azartspēļu organizēšanu tikai pēc tam, kad samaksāta likumā noteiktā valsts nodeva.

IV nodaļa
Azartspēļu organizēšanas vietas

20.pants. Azartspēļu organizēšanas vietas

Azartspēles drīkst organizēt tikai kazino, spēļu zālēs, bingo zālēs, kā arī totalizatora vai derību likmju pieņemšanas vietās, ja ir saņemta attiecīga azartspēļu organizēšanas vietas licence.

 

21.pants. Kazino

(1) Kazino ir azartspēļu organizēšanas vieta, kas ēkas tehniskās inventarizācijas plānā atzīmēta kā konstruktīvi nodalīta atsevišķa telpa vai vairākas savstarpēji saistītas telpas, kuras ir īpaši iekārtotas spēļu automātu, ruletes (cilindriskās spēles), kāršu un kauliņu spēļu organizēšanai un kurās ir uzstādīti vismaz:

1) desmit spēļu galdi, ja kazino atrodas Rīgā;

2) pieci spēļu galdi, ja kazino atrodas ārpus Rīgas.

(2) Ruletes (cilindriskās spēles), kāršu un kauliņu spēles galdus aizliegts uzstādīt un ekspluatēt ārpus kazino.

(3) Visām azartspēļu iekārtām, kas atrodas kazino, jābūt tās kapitālsabiedrības īpašumā, kura saņēmusi attiecīgo azartspēļu organizēšanas vietas licenci.

 

22.pants. Spēļu zāle

(1) Spēļu zāle ir azartspēļu organizēšanas vieta, kas ēkas tehniskās inventarizācijas plānā atzīmēta kā konstruktīvi nodalīta atsevišķa telpa vai vairākas savstarpēji saistītas telpas, kurās ir uzstādīti un tiek ekspluatēti vismaz 20 azartspēļu automāti.

(2) Spēļu zālē drīkst uzstādīt tikai tās kapitālsabiedrības īpašumā esošos vai uz finanšu līzinga līguma pamata iegādātos azartspēļu automātus, kurai izsniegta attiecīgā azartspēļu organizēšanas vietas licence.

 

23.pants. Bingo zāle

Bingo zāle ir azartspēļu organizēšanas vieta, kas ēkas tehniskās inventarizācijas plānā atzīmēta kā konstruktīvi nodalīta atsevišķa telpa vai vairākas savstarpēji saistītas telpas, kurās organizē bingo.

 

24.pants. Azartspēļu automātu uzstādīšanas vietas

Azartspēļu automātus drīkst uzstādīt un ekspluatēt tikai kazino un spēļu zālēs.

 

25.pants. Totalizatora vai derību likmju pieņemšanas vieta

Totalizatora vai derību likmju pieņemšanas vieta ir azartspēļu organizēšanas vieta, kas ēkas tehniskās inventarizācijas plānā atzīmēta kā telpa vai telpas daļa, kur pieņem likmes totalizatoram vai derībām.

 

26.pants. Kazino, spēļu zāles vai bingo zāles licence

(1) Kazino, spēļu zāles vai bingo zāles licence dod tiesības atvērt kazino, spēļu zāli vai bingo zāli licencē norādītajā vietā, un šo licenci izsniedz kapitālsabiedrībām, kuras ir saņēmušas licenci spēļu automātu spēles, ruletes, kāršu un kauliņu spēļu vai bingo organizēšanai.

(2) Lai saņemtu kazino, spēļu zāles vai bingo zāles licenci, azartspēļu organizētājs iesniedz Izložu un azartspēļu uzraudzības inspekcijai iesniegumu, kuram pievieno:

1) zemesgrāmatu nodalījuma norakstu, kas apliecina iesniedzēja īpašuma tiesības uz telpām, kurās paredzēts atvērt kazino, spēļu zāli vai bingo zāli, vai dokumentus (to kopijas), kas pierāda viņa tiesības lietot telpas, kurās paredzēts atvērt kazino, spēļu zāli vai bingo zāli, kopā ar attiecīgā zemesgrāmatu nodalījuma norakstu. Ja persona, kura parakstījusi dokumentu, kas pierāda telpu lietošanas tiesības, nav telpu īpašnieks, papildus iesniedzams telpu īpašnieka rakstveida apliecinājums par piekrišanu atvērt kazino, spēļu zāli vai bingo zāli šajās telpās;

2) to ēkas stāvu plānu, kuros paredzēts atvērt kazino, spēļu zāli vai bingo zāli, norādot telpas, kurās tiks organizētas azartspēles;

3) konkrētā kazino, spēļu zāles vai bingo zāles attīstības plānu nākamajam darbības gadam, norādot paredzētos azartspēļu veidus, spēļu galdu un azartspēļu automātu skaitu, darbinieku skaitu, paredzamo ieņēmumu un izdevumu apjomu un sadalījumu;

4) saskaņā ar šo likumu izsniegtu pašvaldības atļauju atvērt kazino, spēļu zāli vai bingo zāli un organizēt attiecīgās azartspēles konkrētajās telpās;

5) informāciju par kazino, spēļu zāles vai bingo zāles vadītāju (administratoru), norādot viņa vārdu, uzvārdu, personas kodu (ja koda nav, — personu apliecinošā dokumenta nosaukumu, numuru, izdošanas datumu un izdevējiestādes nosaukumu);

6) izziņu, kas apliecina, ka kazino, spēļu zāles vai bingo zāles telpu plānojums un labiekārtojums atbilst to normatīvo aktu prasībām, kuri ir spēkā attiecībā uz sabiedriskajām ēkām un būvēm, ņemot vērā cilvēku skaitu, kādam tās paredzētas.

 

27.pants. Totalizatora vai derību likmju pieņemšanas vietas licence

(1) Totalizatora vai derību likmju pieņemšanas vietas licenci izsniedz kapitālsabiedrībām, kuras ir saņēmušas licenci totalizatora vai derību organizēšanai, un tā dod tiesības pieņemt likmes dalībai totalizatorā vai derībās licencē norādītajā vietā.

(2) Lai saņemtu totalizatora vai derību likmju pieņemšanas vietas licenci, azartspēļu organizētājs iesniedz Izložu un azartspēļu uzraudzības inspekcijai iesniegumu, kuram pievieno:

1) zemesgrāmatu nodalījuma norakstu, kas apliecina iesniedzēja īpašuma tiesības uz telpām, kurās paredzēts atvērt totalizatora vai derību likmju pieņemšanas vietu, vai dokumentus (to kopijas), kas pierāda viņa tiesības lietot telpas, kurās paredzēts atvērt totalizatora vai derību likmju pieņemšanas vietu, kopā ar attiecīgā zemesgrāmatu nodalījuma norakstu. Ja persona, kura parakstījusi dokumentu, kas pierāda telpu lietošanas tiesības, nav telpu īpašnieks, papildus iesniedzams telpu īpašnieka rakstveida apliecinājums par piekrišanu atvērt totalizatora vai derību likmju pieņemšanas vietu šajās telpās;

2) to ēkas stāvu plānu, kuros paredzēts atvērt totalizatora vai derību likmju pieņemšanas vietu, norādot telpas, kurās tiks organizētas azartspēles;

3) saskaņā ar šo likumu izsniegtu pašvaldības atļauju atvērt totalizatora vai derību likmju pieņemšanas vietu un organizēt attiecīgās azartspēles konkrētajās telpās;

4) konkrētās totalizatora vai derību likmju pieņemšanas vietas attīstības plānu nākamajam darbības gadam, norādot paredzētos azartspēļu veidus, azartspēļu iekārtas, paredzēto piedāvājamo notikumu skaitu, darbinieku skaitu, paredzamo ieņēmumu un izdevumu apjomu un sadalījumu.

 

28.pants. Azartspēļu organizēšanas vietas licences izsniegšana

Izložu un azartspēļu uzraudzības inspekcija lēmumu par azartspēļu organizēšanas vietas licences izsniegšanu vai par atteikumu izsniegt šādu licenci pieņem 30 dienu laikā no iesnieguma saņemšanas dienas. Ja tiek pieprasītas papildu ziņas un dokumenti, Izložu un azartspēļu uzraudzības inspekcija lēmumu par azartspēļu organizēšanas vietas licences izsniegšanu vai par atteikumu izsniegt šādu licenci pieņem 30 dienu laikā no papildu ziņu un dokumentu saņemšanas dienas.

 

29.pants. Azartspēļu organizēšanas vietas atbildīgā persona

Azartspēļu organizēšanas vietas atbildīgā persona ir kazino, spēļu zāles vai bingo zāles vadītājs (administrators), kas ir atbildīgs par azartspēļu norises likumību konkrētajā kazino, spēļu zālē vai bingo zālē.

 

30.pants. Azartspēļu organizēšanas vietas atbildīgās personas apstiprināšana

(1) Izsniedzot kazino, spēļu zāles vai bingo zāles licenci, Izložu un azartspēļu uzraudzības inspekcija apstiprina kazino, spēļu zāles vai bingo zāles vadītāju (administratoru).

(2) Par kazino, spēļu zāles vai bingo zāles vadītāju (administratoru) neapstiprina personu, uz kuru attiecas vismaz viens no šādiem nosacījumiem:

1) tā likumā noteiktajā kārtībā atzīta par rīcībnespējīgu;

2) tā tiek turēta aizdomās, ir apsūdzēta vai notiesāta par noziedzīgu nodarījumu;

3) pret to kriminālprocess par tīšu noziedzīgu nodarījumu izbeigts uz nereabilitējoša pamata.

(3) Izložu un azartspēļu uzraudzības inspekcija lēmumu par kazino, spēļu zāles vai bingo zāles vadītāja (administratora) apstiprināšanu vai par atteikumu apstiprināt attiecīgo vadītāju (administratoru) pieņem 30 dienu laikā no iesnieguma saņemšanas dienas. Ja tiek pieprasītas papildu ziņas un dokumenti, Izložu un azartspēļu uzraudzības inspekcija lēmumu par kazino, spēļu zāles vai bingo zāles vadītāja (administratora) apstiprināšanu vai par atteikumu apstiprināt attiecīgo vadītāju (administratoru) pieņem 30 dienu laikā no papildu ziņu un dokumentu saņemšanas dienas.

(4) Kazino, spēļu zāles vai bingo zāles darbība ir aizliegta, ja Izložu un azartspēļu uzraudzības inspekcija nav apstiprinājusi tās vadītāju (administratoru).

 

31.pants. Azartspēļu organizēšanas vietas atbildīgās personas nomaiņa

(1) Par jauna kazino, spēļu zāles vai bingo zāles vadītāja (administratora) iecelšanu un iepriekšējā vadītāja (administratora) atbrīvošanu azartspēļu organizētājs triju darba dienu laikā paziņo Izložu un azartspēļu uzraudzības inspekcijai.

(2) Lēmumu par kazino, spēļu zāles vai bingo zāles jaunā vadītāja (administratora) apstiprināšanu vai par atteikumu apstiprināt šo vadītāju (administratoru) Izložu un azartspēļu uzraudzības inspekcija pieņem 20 dienu laikā pēc attiecīgā paziņojuma saņemšanas.

(3) Azartspēļu organizēšanas vietas vadītāja (administratora) nomaiņas periodā līdz lēmuma pieņemšanai netiek piemērots šā likuma 30.panta ceturtajā daļā noteiktais aizliegums.

 

32.pants. Kazino, spēļu zāles vai bingo zāles licences pārreģistrācija

(1) Azartspēļu organizētājs kazino, spēļu zāles vai bingo zāles licences pārreģistrāciju veic katru gadu līdz datumam, kāds norādīts lēmumā par kazino, spēļu zāles vai bingo zāles licences izsniegšanu.

(2) Iesniegums un konkrētās azartspēļu organizēšanas vietas attīstības plāns nākamajam darbības gadam kazino, spēļu zāles vai bingo zāles licences pārreģistrācijai iesniedzams Izložu un azartspēļu uzraudzības inspekcijai vienu mēnesi pirms pārreģistrācijas termiņa beigām.

(3) Pārreģistrējot kazino, spēļu zāles vai bingo zāles licenci, Izložu un azartspēļu uzraudzības inspekcija pārbauda, vai azartspēļu organizētājs atbilst likuma prasībām attiecībā uz licences pārreģistrāciju.

(4) Kazino, spēļu zāles vai bingo zāles licences pārreģistrāciju atsaka, ja kāds no šā likuma 26.panta otrajā daļā norādītajiem dokumentiem ir zaudējis spēku un tā vietā Izložu un azartspēļu uzraudzības inspekcijai nav iesniegts jauns dokuments.

(5) Izložu un azartspēļu uzraudzības inspekcija lēmumu par kazino, spēļu zāles vai bingo zāles licences pārreģistrāciju vai atteikumu pārreģistrēt šo licenci pieņem 30 dienu laikā no iesnieguma saņemšanas dienas. Ja tiek pieprasītas papildu ziņas un dokumenti, Izložu un azartspēļu uzraudzības inspekcija lēmumu par kazino, spēļu zāles vai bingo zāles licences pārreģistrāciju vai atteikumu pārreģistrēt šo licenci pieņem 30 dienu laikā no papildu ziņu un dokumentu saņemšanas dienas.

 

33.pants. Totalizatora vai derību likmju pieņemšanas vietas licences pārreģistrācija

(1) Azartspēļu organizētājam totalizatora vai derību likmju pieņemšanas vietas licences pārreģistrācija jāveic katru gadu līdz datumam, kāds norādīts lēmumā par totalizatora vai derību likmju pieņemšanas vietas licences izsniegšanu.

(2) Iesniegums un konkrētās azartspēļu organizēšanas vietas attīstības plāns nākamajam darbības gadam totalizatora vai derību likmju pieņemšanas vietas licences pārreģistrācijai iesniedzams Izložu un azartspēļu uzraudzības inspekcijai vienu mēnesi pirms pārreģistrācijas termiņa beigām.

(3) Pārreģistrējot totalizatora vai derību likmju pieņemšanas vietas licenci, Izložu un azartspēļu uzraudzības inspekcija pārbauda, vai azartspēļu organizētājs atbilst likuma prasībām attiecībā uz licences pārreģistrāciju.

(4) Totalizatora vai derību likmju pieņemšanas vietas licences pārreģistrāciju atsaka, ja kāds no šā likuma 27.panta otrajā daļā norādītajiem dokumentiem ir zaudējis spēku un tā vietā Izložu un azartspēļu uzraudzības inspekcijai nav iesniegts jauns dokuments.

(5) Izložu un azartspēļu uzraudzības inspekcija lēmumu par totalizatora vai derību likmju pieņemšanas vietas licences pārreģistrāciju vai atteikumu pārreģistrēt šo licenci pieņem 30 dienu laikā no iesnieguma saņemšanas dienas. Ja tiek pieprasītas papildu ziņas un dokumenti, Izložu un azartspēļu uzraudzības inspekcija lēmumu par totalizatora vai derību likmju pieņemšanas vietas licences pārreģistrāciju vai atteikumu pārreģistrēt šo licenci pieņem 30 dienu laikā no papildu ziņu un dokumentu saņemšanas dienas.

 

34.pants. Valsts nodevas samaksa

(1) Izložu un azartspēļu uzraudzības inspekcija kazino, spēļu zāles vai bingo zāles licenci izsniedz pēc tam, kad samaksāta likumā noteiktā valsts nodeva.

(2) Lēmums par kazino, spēļu zāles vai bingo zāles licences pārreģistrāciju dod tiesības turpināt azartspēļu organizēšanu tikai pēc tam, kad samaksāta likumā noteiktā valsts nodeva.

V nodaļa
Azartspēļu organizētāju tiesības un pienākumi

35.pants. Azartspēļu organizētāja tiesības

Lai nodrošinātu normatīvo aktu prasību ievērošanu, azartspēļu organizētājam ir tiesības:

1) izdot iekšējās kārtības noteikumus, kas jāievēro azartspēļu vietas apmeklētājiem;

2) pieprasīt, lai azartspēļu vietas apmeklētāji uzrāda personu apliecinošus dokumentus, un šajā likumā noteiktajos gadījumos veikt fizisko personu datu apstrādi;

3) apstrīdēt un pārsūdzēt Izložu un azartspēļu uzraudzības inspekcijas lēmumus.

 

36.pants. Azartspēļu organizētāja vispārīgie pienākumi

(1) Azartspēļu organizētājs ir atbildīgs par:

1) azartspēles norises likumību;

2) azartspēles nodokļa un nodevas samaksu likumā noteiktajā kārtībā un apmērā;

3) iesaistītā personāla kompetenci un profesionalitāti;

4) to, lai azartspēļu organizēšanas vietā pēc spēlētāja pieprasījuma ir pieejama Izložu un azartspēļu uzraudzības inspekcijā apstiprinātu attiecīgās azartspēles noteikumu kopija.

(2) Ja persona pērk vai maina pret naudu spēles dalības līdzekļus (čipus, žetonus u.tml.) par summu, kas ekvivalenta 1000 eiro vai vēl lielāka, pārrēķinot latos pēc Latvijas Bankas noteiktā valūtas kursa attiecīgās darbības veikšanas dienā, azartspēles organizētājs fiksē šo personu identificējošos datus — vārdu, uzvārdu un personas kodu, bet, ja koda nav, — personu apliecinoša dokumenta nosaukumu, numuru, izdošanas datumu un izdevējiestādes nosaukumu. Minēto informāciju par spēlētāju un ar to veikto darījumu apliecinošos dokumentus azartspēles organizētājs saglabā ne mazāk kā piecus gadus.

(3) Azartspēļu organizētājs nodrošina laimesta izmaksu spēlētājam, ievērojot šādus nosacījumus:

1) laimestu, kas nepārsniedz 500 latus, izmaksā nekavējoties;

2) laimestu no 501 lata līdz 10 000 latiem izmaksā 24 stundu laikā;

3) laimestu, kas pārsniedz 10 000 latus, izmaksā azartspēles noteikumos apstiprinātā kārtībā ne vēlāk kā 30 dienu laikā un ne vairāk kā divos maksājumos;

4) pēc spēlētāja lūguma laimestu var izmaksāt skaidrā naudā vai ar pārskaitījumu uz spēlētāja norādītu kontu bankā.

(4) Ja izdarītas izmaiņas dokumentos, kas bijuši par pamatu azartspēļu organizēšanas licences saņemšanai vai kazino, spēļu zāles vai bingo zāles licences vai totalizatora vai derību likmju pieņemšanas vietas licences saņemšanai, azartspēļu organizētājam ir pienākums piecu darba dienu laikā pēc tam rakstveidā informēt par notikušo Izložu un azartspēļu uzraudzības inspekciju, bet attiecībā uz kapitālsabiedrības pamatkapitāla izmaiņām vai izmaiņām dalībnieku un akcionāru sastāvā — piecu darba dienu laikā pēc šo izmaiņu reģistrēšanas Latvijas Republikas Uzņēmumu reģistrā.

 

37.pants. Azartspēļu organizētāju papildu pienākumi kazino, spēļu zālēs un bingo zālēs

(1) Azartspēļu organizētājam, kuram izsniegta kazino, spēļu zāles vai bingo zāles licence, šo azartspēļu organizēšanas vietu darba laikā jānodrošina:

1) pastāvīga tā darbinieka klātbūtne, kurš ir pilnvarots sniegt likumā paredzēto informāciju kontroles institūcijām;

2) tāda iekšējo energoapgādes tīklu uzturēšana, kas atbilst elektroenerģijas piegādes un lietošanas noteikumiem un garantē netraucētu un nepārtrauktu azartspēļu iekārtu datu uzskaiti;

3) tas, lai šajās telpās neiekļūtu personas, kuras nav sasniegušas 18 gadu vecumu;

4) nepārtraukta spēles telpu iekšējā un ārējā videonovērošana. Videoieraksts glabājams vismaz septiņas dienas, skaitot no tā izdarīšanas dienas;

5) apsardze, ko veic licencēta apsardzes kapitālsabiedrība vai sertificēts apsardzes darbinieks un kas attiecīgajā azartspēles organizēšanas vietā atbild par sabiedrisko kārtību un personu drošību;

6) informācija, kas brīdina, ka azartspēles var izraisīt atkarību. Kazino un spēļu zālēs redzamā vietā jāizliek paškontroles tests un jānodrošina iespēja saņemt to rakstveidā, kā arī saņemt informāciju par to, kur vērsties pēc palīdzības, ja azartspēles izraisījušas atkarību.

(2) Azartspēļu organizētājam ir pienākums pārliecināties par kazino, spēļu zāles vai bingo zāles apmeklētāju vecumu un šaubu gadījumā pieprasīt, lai viņi uzrāda personu apliecinošu dokumentu. Pēc azartspēļu organizētāja darbinieka pieprasījuma kazino, spēļu zāles vai bingo zāles apmeklētājam ir pienākums apliecināt savu personu un vecumu, uzrādot personu apliecinošu dokumentu.

 

38.pants. Azartspēļu organizētāju īpašie pienākumi, organizējot azartspēles kazino

Azartspēļu organizētājam, organizējot azartspēles kazino, jānodrošina:

1) kazino darba laikā nepārtraukta katra spēles galda, kazino ieejas, apmeklētāju reģistratūras un kases telpas videoieraksta izdarīšana reālā laika režīmā. Videoieraksts glabājams vismaz septiņas dienas, skaitot no tā izdarīšanas dienas;

2) lai naudas skaitīšana inkasācijas procesā notiktu videonovērošanas zonā no apmeklētājiem norobežotā telpā;

3) atsevišķa kases telpa;

4) vismaz divas ieejas — atsevišķi kazino darbiniekiem un atsevišķi kazino apmeklētājiem;

5) katra kazino apmeklētāja reģistrācija pirms viņa ieiešanas telpā, kur tiek organizētas azartspēles;

6) likumos noteikto fiziskās personas datu aizsardzības prasību ievērošana, kārtojot kazino apmeklētāju reģistru.

 

39.pants. Kazino apmeklētāju reģistrācija

(1) Kazino apmeklētāju reģistrācijas mērķis ir noteikt visu kazino apmeklētāju identitāti, lai nepieļautu nepilngadīgu personu apmeklējumus un novērstu noziedzīgi iegūtu līdzekļu legalizāciju.

(2) Kazino apmeklētāju reģistrē katrā kazino apmeklējuma reizē, pieprasot no viņa personu apliecinošu dokumentu un ievadot kazino apmeklētāju reģistrā šādu informāciju:

1) apmeklētāja vārds un uzvārds;

2) personas kods (ja koda nav, — personu apliecinoša dokumenta nosaukums, numurs, izdošanas datums un izdevējiestādes nosaukums);

3) datums un laiks, kad persona iegājusi telpā, kurā tiek organizētas azartspēles.

(3) Atkārtota apmeklējuma gadījumā personu apliecinoša dokumenta vietā kazino apmeklētājs var uzrādīt attiecīgā kazino īpašnieka izdotu kazino apmeklētāja karti, ar kuru nepārprotami ir identificējams konkrētais kazino apmeklētājs.

(4) Kazino apmeklētāju reģistrā iekļautā informācija līdz tās nodošanai Izložu un azartspēļu uzraudzības inspekcijai glabājama elektroniskā veidā, nodrošinoties pret šīs informācijas nozaudēšanu vai bojāšanu, nesankcionētu nonākšanu trešo personu rīcībā un ieviešot sistēmu, kas informācijas nozaudēšanas gadījumā ļauj to atjaunot pilnā apjomā.

(5) Kazino apmeklētāju reģistrā iekļautā informācija reizi mēnesī apkopojama un iesniedzama Izložu un azartspēļu uzraudzības inspekcijai, kas nodrošina šīs informācijas saglabāšanu piecus gadus.

(6) Kazino apmeklētāju reģistrācijas kārtību, reģistrā iekļaujamās informācijas uzglabāšanas, apkopošanas, tālāknodošanas kārtību, kā arī informācijas saņēmēju kategorijas un citus ar kazino apmeklētāju reģistru saistītus tehniskus un organizatoriskus pasākumus, kas nodrošina personas datu aizsardzību, nosaka Ministru kabinets.

VI nodaļa
Azartspēļu organizēšanas ierobežojumi

40.pants. Azartspēļu organizētāja komercdarbības ierobežojumi

Azartspēļu organizētājs var dibināt filiāles, ieguldīt līdzekļus kapitālsabiedrībās ar ārvalstu ieguldījumu, kuras nodarbojas ar izložu un azartspēļu organizēšanu un uzturēšanu, par to iepriekš rakstveidā informējot Izložu un azartspēļu uzraudzības inspekciju.

 

41.pants. Azartspēļu organizēšanas ierobežojumi

(1) Azartspēļu organizētājam ir aizliegts organizēt azartspēles, ja pastāv vismaz viens no šādiem nosacījumiem:

1) nav saņemta attiecīgā licence;

2) Izložu un azartspēļu uzraudzības inspekcija nav apstiprinājusi azartspēles vai papildspēles noteikumus;

3) nav samaksāta likumā noteiktā valsts nodeva par azartspēļu organizēšanas licences un azartspēļu organizēšanas vietas licences saņemšanu;

4) iestājoties azartspēļu organizēšanas licences un azartspēļu organizēšanas vietas licences pārreģistrācijas termiņam, nav pieņemts lēmums par šīs licences pārreģistrāciju vai nav samaksāta likumā noteiktā valsts nodeva par to pārreģistrāciju;

5) saņemtā azartspēļu organizēšanas licence nodota trešajai personai;

6) azartspēlēs piedalās personas, kuras nav sasniegušas 18 gadu vecumu;

7) kopējā totalizatora, derību un bingo laimestu kopsumma ir mazāka par 50 procentiem no iemaksāto likmju kopsummas, spēļu automāta laimests — mazāks par 80 procentiem no iemaksu kopsummas, veiksmes spēlei pa tālruni — mazāks par 45 procentiem no iemaksāto likmju kopsummas.

(2) Azartspēles nav atļauts organizēt:

1) valsts iestādēs;

2) baznīcās un kulta celtnēs;

3) ārstniecības un izglītības iestāžu ēkās;

4) aptiekās, pasta struktūrvienībās vai kredītiestādēs;

5) publisko pasākumu rīkošanas vietās šo pasākumu norises laikā, izņemot totalizatoru un derības;

6) teritorijās, kurām noteiktā kārtībā piešķirts tirgus statuss;

7) veikalos, kultūras iestādēs, dzelzceļa stacijās, autoostās, lidostās, ostās, izņemot spēļu zāles, totalizatoru vai derību likmju pieņemšanas vietas, kas izveidotas ar būvkonstrukcijām norobežotās telpās ar atsevišķu ieeju tikai no ārpuses;  /sk."Pārejas noteikumi" 16.punktu/
8) bāros un kafejnīcās, izņemot totalizatoru un derības;  /sk."Pārejas noteikumi" 9.punktu/
9) dienesta viesnīcās;  /sk."Pārejas noteikumi" 9.punktu/
10) ēkās, kurās ir dzīvokļi un ieeja uz tiem no ēkas ārpuses ir kopēja ar ieeju uz azartspēļu organizēšanas vietu.  /sk."Pārejas noteikumi" 9.punktu/
(3) Azartspēļu organizētājam aizliegts izsniegt spēlētājiem jebkāda veida aizdevumus vai kredītus.

(4) Ikviens aizdevums, kas dots azartspēļu organizēšanas vietā, uzskatāms par apzināti dotu aizdevumu spēlei Civillikuma 2284.panta izpratnē.

(5) Azartspēļu reklāma ir aizliegta ārpus azartspēļu organizēšanas vietām. Azartspēļu organizēšanas vietās atļauts norādīt tikai azartspēļu vietas nosaukumu un azartspēļu organizētāja reģistrētu preču zīmi.

(6) Aizliegts piedāvāt piedalīšanos azartspēlē par velti, kā dāvanu vai balvu vai kā kompensāciju par preces iegādi vai pakalpojumu saņemšanu.

(Ar grozījumiem, kas izdarīti ar 08.06.2006. likumu)
 

42.pants. Pašvaldības tiesības azartspēļu regulēšanā

(1) Lai saņemtu šā likuma 26. un 27.pantā minēto atļauju atvērt kazino, spēļu zāli, bingo zāli, totalizatoru vai derību likmju pieņemšanas vietu un organizēt attiecīgās azartspēles konkrētajās telpās, azartspēļu organizētājs iesniedz pašvaldībai iesniegumu, kuram pievieno:

1) azartspēļu organizēšanas licences apliecinātu kopiju;

2) dokumentus (to kopijas), kas apliecina īpašuma tiesības uz telpām, kurās plānots atvērt kazino, spēļu zāli, bingo zāli, totalizatoru vai derību likmju pieņemšanas vietu, un telpu īpašnieka rakstveida apliecinājumu par piekrišanu atvērt kazino, spēļu zāli, bingo zāli, totalizatoru vai derību likmju pieņemšanas vietu šajās telpās vai dokumentus (to kopijas), kas pierāda iesniedzēja tiesības lietot telpas vai apliecina iespēju iegūt tiesības lietot telpas, kurās paredzēts atvērt kazino, spēļu zāli, bingo zāli, totalizatoru vai derību likmju pieņemšanas vietu, kopā ar telpu īpašuma tiesības apliecinošiem dokumentiem (to kopijām). Ja persona, kura parakstījusi dokumentu, kas apliecina iespēju iegūt tiesības lietot telpas, nav telpu īpašnieks, papildus iesniedzams telpu īpašnieka rakstveida apliecinājums par piekrišanu atvērt kazino, spēļu zāli, bingo zāli, totalizatoru vai derību likmju pieņemšanas vietu šajās telpās.

(2) Saņēmusi šā panta pirmajā daļā minēto iesniegumu, pašvaldība izvērtē iesniegumā minētās azartspēļu vietas atbilstību šā likuma 41.panta otrajā daļā noteiktajiem ierobežojumiem. Ja iesniegumā norādīta vieta, uz kuru attiecas vismaz viens no šā likuma 41.panta otrajā daļā noteiktajiem ierobežojumiem, pašvaldība atsaka atļaujas izsniegšanu.

(3) Ja azartspēles paredzēts rīkot vietā, uz kuru nav attiecināmi šā likuma 41.panta otrajā daļā noteiktie ierobežojumi, par atļauju organizēt azartspēles katrā konkrētajā gadījumā lemj pašvaldības dome (padome), izvērtējot to, vai azartspēļu organizēšana konkrētajā vietā nerada būtisku valsts un attiecīgās administratīvās teritorijas iedzīvotāju interešu aizskārumu.

(4) Pašvaldība atļauju atvērt kazino, spēļu zāli, bingo zāli, totalizatoru vai derību likmju pieņemšanas vietu un organizēt attiecīgās azartspēles konkrētajās telpās izsniedz uz nenoteiktu laiku. Izsniegtā atļauja zaudē spēku šā panta sestajā daļā paredzētajā gadījumā, ievērojot septītajā un astotajā daļā noteikto kārtību.

(5) Lēmumu par atļauju atvērt kazino, spēļu zāli, bingo zāli, totalizatoru vai derību likmju pieņemšanas vietu un organizēt attiecīgās azartspēles konkrētajās telpās pašvaldība pieņem vai atsaka atļaujas izsniegšanu 45 dienu laikā no iesnieguma saņemšanas dienas.

(6) Ja azartspēļu organizēšana konkrētajā vietā rada būtisku valsts un attiecīgās administratīvās teritorijas iedzīvotāju interešu aizskārumu, pašvaldības dome (padome) ar motivētu lēmumu ir tiesīga atcelt izsniegto atļauju atvērt kazino, spēļu zāli, bingo zāli, totalizatoru vai derību likmju pieņemšanas vietu un organizēt attiecīgās azartspēles konkrētajās telpās.

(7) Šā panta sestajā daļā minētajā gadījumā pašvaldības izsniegtā atļauja atvērt kazino, spēļu zāli, bingo zāli, totalizatoru vai derību likmju pieņemšanas vietu un organizēt attiecīgās azartspēles konkrētajās telpās zaudē spēku pēc pieciem gadiem, skaitot no attiecīgā domes (padomes) lēmuma spēkā stāšanās dienas.

(8) Par šā panta sestajā daļā minēto lēmumu pašvaldība paziņo azartspēļu organizatoram un Izložu un azartspēļu uzraudzības inspekcijai.

(08.06.2006. likuma redakcijā)
VII nodaļa
Azartspēļu organizēšana ar elektronisko sakaru pakalpojumu starpniecību

 43.pants. Azartspēļu organizēšana ar elektronisko sakaru pakalpojumu starpniecību

Par azartspēļu organizēšanu ar elektronisko sakaru pakalpojumu starpniecību uzskatāma tādu azartspēļu organizēšana, kurās to dalībnieki kādu no dalībai šajās spēlēs nepieciešamajām darbībām veic vai var veikt, izmantojot elektronisko sakaru pakalpojumu starpniecību.

 

44.pants. Ar elektronisko sakaru pakalpojumu starpniecību organizēto azartspēļu veidi

(1) Ar elektronisko sakaru pakalpojumu starpniecību ir atļauts organizēt spēļu automātu spēles, ruletes (cilindriskās spēles), kāršu spēles, kauliņu spēles, bingo, totalizatoru, derības (turpmāk arī — interaktīvās azartspēles) un veiksmes spēles pa tālruni.

(2) Ar elektronisko sakaru pakalpojumu starpniecību ir atļauts pieņemt likmes totalizatoram vai derībām (turpmāk arī — likmju pieņemšana).

 

45.pants. Laimestu vērtība interaktīvajās ruletes (cilindriskās spēles), kāršu vai kauliņu spēlēs

Kopējā laimestu vērtība interaktīvajās ruletes (cilindriskās spēles), kāršu vai kauliņu spēlēs nedrīkst būt mazāka par 80 procentiem no iemaksāto likmju kopsummas.

 

46.pants. Tiesības organizēt interaktīvās azartspēles

(1) Licenci interaktīvo azartspēļu organizēšanai un likmju pieņemšanai izsniedz kapitālsabiedrībām, kuras šajā likumā noteiktajā kārtībā saņēmušas Izložu un azartspēļu uzraudzības inspekcijas izsniegtu azartspēļu organizēšanas licenci.

(2) Interaktīvo azartspēļu organizēšana un likmju pieņemšana ir atļauta pēc tam, kad saņemta attiecīgā Izložu un azartspēļu uzraudzības inspekcijas izsniegtā licence.

 

47.pants. Iesniegums un dokumenti interaktīvo azartspēļu organizēšanas licences saņemšanai

(1) Lai saņemtu interaktīvo azartspēļu [spēļu automātu spēles, rulete (cilindriskā spēle), kāršu vai kauliņu spēles, bingo, totalizators vai derības] organizēšanas licenci, azartspēļu organizētājs iesniedz Izložu un azartspēļu uzraudzības inspekcijai iesniegumu, kuram pievieno:

1) paredzētās azartspēles noteikumus;

2) izziņu par Latvijas Republikā reģistrētā kredītiestādē atvērtu kontu vai kontiem, kurus izmantos savstarpējos norēķinos ar spēlētājiem;

3) informāciju par spēles organizēšanā izmantojamām programmām;

4) neatkarīgas un starptautiski atzītas laboratorijas atzinumu par programmas pārbaudes rezultātiem;

5) informāciju par vietu, kur atradīsies spēles organizēšanai izmantojamā tehnika, un par paredzētajiem drošības pasākumiem, kas tiks veikti, lai nepieļautu kādas personas ietekmi uz organizētās azartspēles iznākumu;

6) informāciju par paredzētajiem fizisko personu datu aizsardzības pasākumiem;

7) spēles organizēšanai izmantojamo interneta adresi, ja azartspēli organizē ar interneta starpniecību;

8) informāciju par azartspēles atbildīgo personu, norādot tās vārdu, uzvārdu un personas kodu (ja koda nav, — personu apliecinoša dokumenta nosaukumu, numuru, izdošanas datumu un izdevējiestādes nosaukumu).

(2) Informāciju par interaktīvo azartspēļu organizēšanā un ar elektronisko sakaru pakalpojumu starpniecību veiktajā likmju pieņemšanā izmantojamām programmām, par paredzētajiem drošības un fizisko personu datu aizsardzības pasākumiem iesniedz Ministru kabineta noteiktajā kārtībā.

(3) Ministru kabinets apstiprina to neatkarīgo un starptautiski atzīto laboratoriju sarakstu, kuras var sniegt atzinumu par interaktīvo azartspēļu organizēšanā izmantojamām programmām.

 

48.pants. Kārtība, kādā izskatāms iesniegums par interaktīvo azartspēļu organizēšanu

(1) Izložu un azartspēļu uzraudzības inspekcija lēmumu par interaktīvo azartspēļu organizēšanas licences izsniegšanu vai par atteikumu izsniegt šādu licenci pieņem 60 dienu laikā no iesnieguma saņemšanas dienas. Ja tiek pieprasītas papildu ziņas un dokumenti, Izložu un azartspēļu uzraudzības inspekcija lēmumu par interaktīvo azartspēļu organizēšanas licences izsniegšanu vai par atteikumu izsniegt šādu licenci pieņem 60 dienu laikā no papildu ziņu un dokumentu saņemšanas dienas.

(2) Izložu un azartspēļu uzraudzības inspekcija lēmumu par licences izsniegšanu likmju pieņemšanai ar elektronisko sakaru pakalpojumu starpniecību vai par atteikumu izsniegt šādu licenci pieņem 30 dienu laikā no iesnieguma saņemšanas dienas. Ja tiek pieprasītas papildu ziņas un dokumenti, Izložu un azartspēļu uzraudzības inspekcija lēmumu par licences izsniegšanu likmju pieņemšanai ar elektronisko sakaru pakalpojumu starpniecību vai par atteikumu izsniegt šādu licenci pieņem 30 dienu laikā no papildu ziņu un dokumentu saņemšanas dienas.

 

49.pants. Atteikums izsniegt interaktīvo azartspēļu organizēšanas licenci

(1) Izložu un azartspēļu uzraudzības inspekcija atsaka izsniegt interaktīvo azartspēļu organizēšanas licenci, ja ir konstatēts kāds no šā likuma 15.pantā minētajiem faktiem.

(2) Papildus šā panta pirmajā daļā minētajam Izložu un azartspēļu inspekcija atsaka izsniegt interaktīvo azartspēļu organizēšanas licenci, ja pastāv vismaz viens no šādiem nosacījumiem:

1) iesniegtie azartspēles noteikumi neatbilst šā likuma prasībām;

2) neatkarīgas un starptautiski atzītas laboratorijas atzinumā norādīts, ka spēles organizēšanai izmantojamās programmas nenodrošina laimestu kopsummas atbilstību šā likuma 45.panta prasībām vai citu šā likuma prasību ievērošanu;

3) iesniedzēja paredzētie drošības pasākumi, kas tiks veikti, lai nepieļautu kādas personas ietekmi uz organizētās azartspēles iznākumu, ir nepietiekami;

4) ir saņemts kompetentas valsts iestādes atzinums, ka iesniedzēja paredzētie pasākumi fizisko personu datu aizsardzības un spēles norises drošības garantēšanai ir nepietiekami.

 

50.pants. Interaktīvo azartspēļu organizēšanas licence

(1) Interaktīvo azartspēļu organizēšanas un likmju pieņemšanas licencē norāda:

1) licences numuru, izsniegšanas vietu un datumu;

2) licences saņēmēja nosaukumu, reģistrācijas numuru un juridisko adresi;

3) spēles, kuras šīs licences saņēmējs drīkst organizēt, vai arī spēles, kuru likmes drīkst pieņemt ar elektronisko sakaru pakalpojumu starpniecību;

4) spēļu organizēšanai vai likmju pieņemšanai izmantojamo interneta adresi, ja azartspēli organizē ar interneta starpniecību;

5) spēles organizēšanai izmantojamos tālruņa numurus, ja spēli organizē pa tālruni.

 

51.pants. Par interaktīvo azartspēļu organizēšanu atbildīgā persona

(1) Izsniedzot interaktīvo azartspēļu organizēšanas vai likmju pieņemšanas licenci, Izložu un azartspēļu uzraudzības inspekcija apstiprina personu, kas ir atbildīga par to, lai interaktīvo spēļu organizēšana vai likmju pieņemšana atbilst normatīvo aktu prasībām (turpmāk arī — atbildīgā persona).

(2) Izložu un azartspēļu uzraudzības inspekcija neapstiprina atbildīgo personu, ja ir iestājies kāds no šā likuma 30.panta otrajā daļā minētajiem nosacījumiem.

(3) Izložu un azartspēļu uzraudzības inspekcija lēmumu par atbildīgās personas apstiprināšanu vai par atteikumu to apstiprināt pieņem 30 dienu laikā no iesnieguma saņemšanas dienas. Ja tiek pieprasītas papildu ziņas un dokumenti, Izložu un azartspēļu uzraudzības inspekcija lēmumu par atbildīgās personas apstiprināšanu vai par atteikumu to apstiprināt pieņem 30 dienu laikā no papildu ziņu un dokumentu saņemšanas dienas.

(4) Interaktīvo azartspēļu organizēšana vai likmju pieņemšana ar elektronisko sakaru pakalpojumu starpniecību ir aizliegta, ja Izložu un azartspēļu uzraudzības inspekcija nav apstiprinājusi atbildīgo personu.

(5) Par jaunas atbildīgās personas iecelšanu un iepriekšējās atbrīvošanu azartspēļu organizētājs triju darba dienu laikā paziņo Izložu un azartspēļu uzraudzības inspekcijai. Lēmumu par atbildīgās personas apstiprināšanu vai par atteikumu to apstiprināt Izložu un azartspēļu uzraudzības inspekcija pieņem 20 dienu laikā pēc attiecīgā paziņojuma saņemšanas. Šajā gadījumā nepiemēro šā panta ceturtajā daļā noteikto aizliegumu.

 

52.pants. Interaktīvo azartspēļu organizēšanas licences anulēšana

Izložu un azartspēļu uzraudzības inspekcijai ir tiesības anulēt interaktīvo azartspēļu organizēšanas licenci, ja ir iestājies kāds no šā likuma 87.pantā minētajiem nosacījumiem vai arī azartspēles organizētājs savstarpējos norēķinos ar spēlētājiem izmanto kontu vai kontus, par kuriem nav informējis Valsts ieņēmumu dienestu vai Izložu un azartspēļu uzraudzības inspekciju.

 

53.pants. Prasības attiecībā uz interaktīvo azartspēļu organizēšanu

(1) Interaktīvo azartspēļu organizētājs, kā arī totalizatora vai derību organizētājs, kas pieņem likmes ar elektronisko sakaru pakalpojumu starpniecību, nodrošina:

1) katra spēlētāja reģistrāciju, pieprasot no viņa personu identificējošus datus, pirms viņam tiek piešķirtas tiesības piedalīties azartspēlē;

2) katram spēlētājam īpaša spēles konta izveidi uz spēļu organizētāja servera.

3) pēc spēlētāja pieprasījuma viņa spēles kontā esošo līdzekļu pārskaitīšanu uz to pašu kredītiestādes kontu, no kura tika pārskaitīti likmju izdarīšanai paredzētie līdzekļi;

4) Izložu un azartspēļu uzraudzības inspekcijas darbinieku netraucētu piekļuvi spēles organizēšanai izmantotajai programmai un grāmatvedības dokumentiem, kas saistīti ar interaktīvo azartspēļu rīkošanu.

(2) Interneta mājaslapā, kuru azartspēļu organizētājs izmanto interaktīvo azartspēļu organizēšanai un likmju pieņemšanai, norāda:

1) azartspēļu organizētāja nosaukumu, juridisko adresi un interaktīvo azartspēļu organizēšanas licences numuru;

2) spēles, kuras šīs licences saņēmējs drīkst organizēt, vai spēles, kuru likmes drīkst pieņemt ar elektronisko sakaru pakalpojumu starpniecību;

3) azartspēles noteikumus vai interneta adresi, kur ar tiem var iepazīties;

4) aizliegumu piedalīties spēlē personām, kuras nav sasniegušas 18 gadu vecumu;

5) brīdinājumu, ka persona var kļūt atkarīga no azartspēlēm.

(3) Interaktīvo azartspēļu organizētājam savstarpējos norēķinos ar klientiem atļauts izmantot Latvijas Republikā reģistrētā kredītiestādē atvērtu kontu.

(4) Interaktīvo azartspēļu organizētājam aizliegts pārskaitīt laimestu uz kontu, no kura netika veikta iemaksa likmes izdarīšanai.

(5) Interaktīvo azartspēļu organizēšanā izmantojamai programmai un aparatūrai, kas nodrošina tās darbību, jāatrodas Latvijas Republikā. Nepārvaramas varas gadījumos drīkst izmantot ārpus Latvijas Republikas esošas rezerves programmas un aparatūru, kas nodrošina to darbību, par to iepriekš paziņojot Izložu un azartspēļu uzraudzības inspekcijai.

(6) Interaktīvo spēļu organizētājs un totalizatora vai derību organizētājs, kas pieņem likmes ar elektronisko sakaru pakalpojumu starpniecību, ne vēlāk kā 15 dienas pēc pārskata ceturkšņa beigām Ministru kabineta noteiktajā kārtībā iesniedz Valsts ieņēmumu dienestam un Izložu un azartspēļu uzraudzības inspekcijai paziņojumu par pārskata ceturksnī iemaksāto likmju kopsummu un izmaksāto laimestu kopsummu, kā arī kredītiestādes izziņu par pārskata ceturksnī savstarpējos norēķinos ar spēlētājiem izmantotajā kontā veiktajiem darījumiem.

54.pants. Personas aizsardzība interaktīvajās azartspēlēs

Ministru kabinets nosaka spēlētāju reģistrācijas un identitātes pārbaudes kārtību, kā arī minimālās prasības, kas jāievēro, lai novērstu no interaktīvajām azartspēlēm atkarīgo spēlētāju tālāku dalību azartspēlēs.

 

55.pants. Licences saņemšana veiksmes spēles organizēšanai pa tālruni

Lai saņemtu licenci veiksmes spēles organizēšanai pa tālruni, azartspēles organizētājs iesniedz Izložu un azartspēļu uzraudzības inspekcijai iesniegumu, kuram pievieno:

1) paredzētās azartspēles noteikumus;

2) informāciju par veiksmes spēlē pa tālruni izmantojamām programmām;

3) veiksmes spēles pa tālruni organizēšanai izmantojamo elektronisko sakaru pakalpojumu nodrošinātāja apliecinājumu par attiecīgās sistēmas drošumu;

4) informāciju par vietu, kur atradīsies veiksmes spēles pa tālruni organizēšanai izmantojamā tehnika, un par paredzētajiem drošības pasākumiem, kas tiks veikti, lai nepieļautu kādas personas ietekmi uz organizētās azartspēles iznākumu;

5) informāciju par paredzētajiem fizisko personu datu aizsardzības pasākumiem;

6) veiksmes spēles pa tālruni organizēšanai izmantojamos tālruņa numurus;

7) informāciju par veiksmes spēles pa tālruni atbildīgo personu, norādot tās vārdu, uzvārdu un personas kodu (ja koda nav, — personu apliecinoša dokumenta nosaukumu, numuru, izdošanas datumu un izdevējiestādes nosaukumu).

 

56.pants. Veiksmes spēles pa tālruni organizētāja pienākumi

Veiksmes spēles pa tālruni organizētājs nodrošina:

1) spēlētāju uzskaiti;

2) laimējušo spēlētāju reģistrāciju, pieprasot no viņiem personu identificējošus datus un veicot spēlētāju identitātes pārbaudi;

3) Izložu un azartspēļu uzraudzības inspekcijas darbinieku netraucētu piekļuvi spēles organizēšanai izmantotajai programmai un grāmatvedības dokumentiem, kas saistīti ar veiksmes spēles pa tālruni rīkošanu.

VIII nodaļa
Izložu veidi

57.pants. Naudas un mantu izlozes

Naudas un mantu, kā arī tikai naudas vai tikai mantu izlozē tās dalībnieki piedalās, nopērkot biļetes vai citādā veidā samaksājot dalības maksu, un izlozes organizētājs piedāvā kā laimestus naudu, mantas, vērtspapīrus u.tml.

 

58.pants. Skaitļu izlozes

Skaitļu izlozē (loto, toto, keno, sportloto, skaitļu loto) laimestu saņem laimējušo skaitļu, simbolu vai citu spēles noteikumos minēto zīmju vai to kombināciju noteikšanas rezultātā un laimesta lielums ir atkarīgs no iemaksāto likmju lieluma un summas.

 

59.pants. Momentloterijas

Momentloterijas ir izlozes, kurās to dalībniekiem uzreiz pēc izlozes biļetes iegādāšanās ir iespējams uzzināt savu laimestu.

 

60.pants. Valsts mēroga izlozes

(1) Latvijas Republikā valsts mēroga izložu organizēšanas monopols pieder valstij. Valsts mēroga izlozēs biļetes vai kuponi tiek izplatīti tikai Latvijas Republikā. Izlozes laimestus nosaka publiskas izlozes veidā.

(2) Valsts mēroga izlozēs biļešu vērtības kopsumma vienā izlozē nedrīkst būt mazāka par 100 000 latiem.

(3) Izloze, kas tiek organizēta visā Latvijas Republikas teritorijā, uzskatāma par valsts mēroga izlozi.

 

61.pants. Vietēja mēroga izlozes

(1) Vietēja mēroga izlozēs laimesti tiek noteikti publiskas izlozes veidā, un tās organizējamas tikai attiecīgās pilsētas, rajona, novada vai pagasta teritorijā. Vietēja mēroga izlozes vienlaicīga organizēšana vairākās pilsētās, rajonos, novados vai pagastos nav pieļaujama, ja to veic viens organizētājs.

(2) Vietēja mēroga izlozēs biļešu vērtības kopsumma vienā izlozē nedrīkst pārsniegt 10 000 latus.

 

62.pants. Vietēja mēroga vienreizējās izlozes

(1) Vietēja mēroga vienreizējās izlozēs laimesti tiek noteikti publiskas izlozes veidā, un tās organizējamas publiska pasākuma norises vietā un laikā.

(2) Vietēja mēroga vienreizējās izlozes biļetes var izplatīt tikai attiecīgā publiskā pasākuma norises vietā un laikā, un biļešu vērtības kopsumma nedrīkst pārsniegt 500 latus.

(3) Vietēja mēroga vienreizējās izlozēs laimesti nedrīkst būt nauda.

IX nodaļa
Izložu organizēšana

63.pants. Tiesības organizēt izlozes

(1) Valsts mēroga izlozes organizē valsts kapitālsabiedrība, kurā visas kapitāla daļas pieder valstij un kuras akcijas nav atsavināmas un privatizējamas, — valsts akciju sabiedrība “Latvijas Loto”.

(2) Vietēja mēroga izlozes organizē Latvijas Republikas Uzņēmumu reģistrā reģistrētas kapitālsabiedrības, kuru pamatkapitāls nav mazāks par 10 000 latiem.

(3) Biedrībām, arodbiedrībām un reliģiskajām organizācijām ir tiesības rīkot tikai vietēja mēroga vienreizējās izlozes, ja šīs izlozes notiek publisku pasākumu veidā vai sakarā ar sabiedrisku pulcēšanos uz mūzikas priekšnesumu, māksliniecisku vērtību vai sporta demonstrējumiem, ir iesniegts pieteikums Izložu un azartspēļu uzraudzības inspekcijai un saņemta licence Ministru kabineta noteiktajā kārtībā.

(Ar grozījumiem, kas izdarīti ar 08.06.2006. likumu)
 

64.pants. Iesniegums izlozes organizēšanas licences saņemšanai vai pārreģistrācijai

(1) Lai saņemtu valsts un vietēja mēroga skaitļu izlozes, momentloterijas un vietēja mēroga vienreizējās izlozes (momentloterijas) organizēšanas licenci, izlozes organizētājs iesniedz Izložu un azartspēļu uzraudzības inspekcijai iesniegumu, kuram pievieno:

1) paredzētās izlozes noteikumus;

2) paredzēto ieņēmumu un izdevumu aprēķinu;

3) informāciju par izlozes atbildīgo personu, norādot tās vārdu, uzvārdu un personas kodu (ja koda nav, — personu apliecinoša dokumenta nosaukumu, numuru, izdošanas datumu un izdevējiestādes nosaukumu).

 

65.pants. Iesnieguma izskatīšanas termiņš

(1) Izložu un azartspēļu uzraudzības inspekcija lēmumu par izlozes organizēšanas licences izsniegšanu vai par atteikumu izsniegt šādu licenci pieņem 90 dienu laikā no iesnieguma saņemšanas dienas. Ja tiek pieprasītas papildu ziņas un dokumenti, Izložu un azartspēļu uzraudzības inspekcija lēmumu par izlozes organizēšanas licences izsniegšanu vai par atteikumu izsniegt šādu licenci pieņem 90 dienu laikā no papildu ziņu un dokumentu saņemšanas dienas.

(2) Izložu un azartspēļu uzraudzības inspekcija lēmumu par izlozes organizēšanas licences pārreģistrāciju vai par atteikumu pārreģistrēt šo licenci pieņem 30 dienu laikā no iesnieguma saņemšanas dienas. Ja tiek pieprasītas papildu ziņas un dokumenti, Izložu un azartspēļu uzraudzības inspekcija lēmumu par izlozes organizēšanas licences pārreģistrāciju vai par atteikumu pārreģistrēt šo licenci pieņem 30 dienu laikā no papildu ziņu un dokumentu saņemšanas dienas.

 

66.pants. Atteikums izsniegt vai pārreģistrēt izlozes organizēšanas licenci

Izložu un azartspēļu uzraudzības inspekcijai ir tiesības pieņemt lēmumu par atteikumu izsniegt vai pārreģistrēt izlozes organizēšanas licenci, ja:

1) licences pieprasītāja darbībā konstatēti būtiski likumu vai Ministru kabineta noteikumu pārkāpumi;

2) licences pieprasītājam ir parādi valsts budžetam vai pašvaldības budžetam;

3) iesniegtajos dokumentos uzrādītas nepatiesas ziņas;

4) licences pieprasītāja pamatkapitāls neatbilst šā likuma prasībām;

5) 30 dienu laikā pēc Izložu un azartspēļu uzraudzības inspekcijai nepieciešamo ziņu pieprasīšanas tās nav iesniegtas;

6) Izložu un azartspēļu uzraudzības inspekcijas rīcībā ir informācija, kas liecina par to, ka finanšu līdzekļi, kurus iegulda kapitālsabiedrības pamatkapitālā, iegūti nelikumīgos darījumos, vai nav dokumentāri pierādīta šo finanšu līdzekļu tiesiska iegūšana;

7) iesniegtais attīstības plāns nākamajam darbības gadam neatbilst reālajai tirgus situācijai un ir ekonomiski nepamatots;

8) kapitālsabiedrība ir pasludināta par maksātnespējīgu.

 

67.pants. Par izlozi atbildīgā persona

(1) Izsniedzot izlozes organizēšanas licenci, Izložu un azartspēļu uzraudzības inspekcija apstiprina personu, kura ir atbildīga par konkrētās izlozes norises likumību (turpmāk arī — atbildīgā persona).

(2) Izložu un azartspēļu uzraudzības inspekcija neapstiprina par izlozi atbildīgo personu, ja uz to attiecas vismaz viens no šādiem nosacījumiem:

1) tā likumā noteiktajā kārtībā atzīta par rīcībnespējīgu;

2) tā tiek turēta aizdomās, ir apsūdzēta vai notiesāta par tīšu noziedzīgu nodarījumu;

3) pret to kriminālprocess par tīšu noziedzīgu nodarījumu izbeigts uz nereabilitējoša pamata.

(3) Izložu un azartspēļu uzraudzības inspekcija lēmumu par atbildīgās personas apstiprināšanu vai par atteikumu to apstiprināt pieņem 30 dienu laikā no iesnieguma saņemšanas dienas. Ja tiek pieprasītas papildu ziņas un dokumenti, Izložu un azartspēļu uzraudzības inspekcija lēmumu par atbildīgās personas apstiprināšanu vai par atteikumu to apstiprināt pieņem 30 dienu laikā no papildu ziņu un dokumentu saņemšanas dienas.

(4) Izlozes organizēšana ir aizliegta, ja Izložu un azartspēļu uzraudzības inspekcija nav apstiprinājusi par to atbildīgo personu.

(5) Par jaunas atbildīgās personas iecelšanu un iepriekšējās atbrīvošanu izlozes organizētājs triju darba dienu laikā paziņo Izložu un azartspēļu uzraudzības inspekcijai. Lēmumu par atbildīgās personas apstiprināšanu vai par atteikumu to apstiprināt Izložu un azartspēļu uzraudzības inspekcija pieņem 20 dienu laikā pēc attiecīgā paziņojuma saņemšanas. Šajā gadījumā nepiemēro šā panta ceturtajā daļā noteikto aizliegumu.

 

68.pants. Izlozes organizētāja vispārīgie pienākumi

(1) Izlozes organizētājs ir atbildīgs par:

1) izlozes norises likumību;

2) nodokļa un nodevas samaksu likumā noteiktajā kārtībā un apmērā;

3) iesaistītā personāla kompetenci un profesionalitāti.

(2) Izlozes organizētājs nodrošina laimesta izmaksu izlozes dalībniekiem, ievērojot šādus nosacījumus:

1) laimestu, kas nepārsniedz 500 latus, izmaksā nekavējoties;

2) laimestu no 501 lata līdz 10 000 latiem izmaksā triju darba dienu laikā no laimesta pieteikšanas brīža;

3) laimestu, kas pārsniedz 10 000 latus, izmaksā izlozes noteikumos apstiprinātā kārtībā ne vēlāk kā 30 dienu laikā kopš laimesta pieteikšanas brīža un ne vairāk kā divos maksājumos;

4) pēc izlozes dalībnieka lūguma laimestu var izmaksāt skaidrā naudā vai ar pārskaitījumu uz dalībnieka norādītu kontu bankā.

(3) Ja dokumentos, kas bijuši par pamatu izlozes organizēšanas licences saņemšanai, ir notikušas izmaiņas, izlozes organizētājs piecu darba dienu laikā pēc šo izmaiņu iestāšanās par to informē Izložu un azartspēļu uzraudzības inspekciju, bet ja ir mainījies kapitālsabiedrības pamatkapitāls vai tās īpašnieki, — piecu darba dienu laikā pēc šo izmaiņu reģistrēšanas Latvijas Republikas Uzņēmumu reģistrā.

 

69.pants. Izlozes noteikumi

(1) Izlozes biļešu tirdzniecības vietās jābūt pieejamai Izložu un azartspēļu uzraudzības inspekcijas apstiprinātai attiecīgās izlozes noteikumu kopijai, un izlozes organizētājs ir atbildīgs par to, lai pēc izlozes dalībnieka pieprasījuma viņš ar šiem noteikumiem tiktu iepazīstināts.

(2) Izlozes noteikumos norādāma šāda informācija:

1) izlozes organizētāja nosaukums, juridiskā adrese un tālruņa numurs;

2) izlozes nosaukums un veids;

3) kārtība, kādā dalībnieks var piedalīties izlozē;

4) izlozes biļetes cena vai dalības maksa;

5) momentloterijas kopējais izlozes biļešu skaits;

6) laimestu fonds, tā sadalījums pa laimestu grupām;

7) laimējušo biļešu noteikšanas kārtība;

8) kārtība, kādā notiek pieteikšanās uz laimestu un kādā to izsniedz;

9) termiņš, līdz kuram skaitļu izlozes dalībnieks var pieteikties uz laimestu;

10) kur dalībnieks var vērsties pretenziju gadījumā, kā arī pretenziju izskatīšanas kārtība;

11) cita informācija, kuru izlozes organizētājs uzskata par nepieciešamu.

(3) Izložu un azartspēļu uzraudzības inspekcijai ir tiesības prasīt papildinformāciju no izlozes organizētāja, lai lemtu par izlozes atbilstību šā likuma prasībām.

(4) Izložu un azartspēļu uzraudzības inspekcija izlozes organizētāja sagatavotos noteikumus apstiprina 15 dienu laikā no to saņemšanas dienas.

 

70.pants. Atteikums apstiprināt izlozes noteikumus

Izložu un azartspēļu uzraudzības inspekcija atsaka apstiprināt izlozes noteikumus, ja pastāv vismaz viens no šādiem nosacījumiem:

1) tajos nav iekļauta šajā likumā noteiktā informācija;

2) tie paredz tādas izlozes organizēšanu, kura neatbilst šā likuma prasībām;

3) tie paredz, ka laimestus var iegūt tikai pēc tam, kad izlozē ir iesaistījies noteikts dalībnieku skaits vai kopējais realizācijas apjoms sasniedzis noteiktu summu;

4) tie paredz piramīdveida izlozes organizēšanu, kurā dalības maksa (likme) vai ieguldītās vērtības pēc laika dod laimestu nenoteiktam personu lokam.

 

71.pants. Izlozes papildspēle

(1) Momentloterijas papildspēle ir izlozes noteikumos paredzēta iespēja, iestājoties konkrētiem nosacījumiem, spēlēt spēli bez maksas, bet ar laimēšanas iespējām.

(2) Momentloterijas papildspēles noteikumos norādāma šāda informācija:

1) izlozes organizētāja nosaukums, juridiskā adrese un tālruņa numurs;

2) izlozes papildspēles nosaukums un veids;

3) kārtība, kādā dalībnieks var piedalīties izlozes papildspēlē;

4) laimestu fonds, tā sadalījums pa laimestu grupām;

5) laimējušo biļešu noteikšanas kārtība;

6) kārtība, kādā notiek pieteikšanās uz laimestu un kādā to izsniedz;

7) datums, līdz kuram momentloterijas papildspēle tiek organizēta;

8) termiņš, līdz kuram papildspēles dalībnieks var pieteikties uz laimestu;

9) kur dalībnieks var vērsties pretenziju gadījumā, kā arī pretenziju izskatīšanas kārtība;

10) cita informācija, kuru izlozes organizētājs uzskata par nepieciešamu.

(3) Skaitļu izlozes papildspēle ir izlozes noteikumos paredzēta iespēja par maksu, izpildot konkrētus nosacījumus, piedalīties papildspēlē un iegūt papildu laimestu.

(4) Skaitļu izlozes papildspēles noteikumos norādāma šāda informācija:

1) izlozes organizētāja nosaukums, juridiskā adrese un tālruņa numurs;

2) izlozes papildspēles nosaukums un veids;

3) kārtība, kādā dalībnieks var piedalīties izlozes papildspēlē;

4) papildspēles dalības maksa;

5) laimestu lielums;

6) laimējušo izlozes biļešu un loterijas kuponu noteikšanas kārtība;

7) kārtība, kādā notiek pieteikšanās uz laimestu un kādā to izsniedz;

8) kur dalībnieks var vērsties pretenziju gadījumā, kā arī pretenziju izskatīšanas kārtība;

9) cita informācija, kuru izlozes organizētājs uzskata par nepieciešamu.

(5) Izložu un azartspēļu uzraudzības inspekcija apstiprina vai atsaka apstiprināt izlozes papildspēles noteikumus 15 dienu laikā no to saņemšanas dienas.

 

72.pants. Izlozes biļetes vai kuponi

(1) Uz izlozes biļetēm un kuponiem ir norādīta šāda informācija:

1) izlozes organizētāja nosaukums, juridiskā adrese un tālruņa numurs;

2) adrese, kur saņemams laimests;

3) laimesta izsniegšanas beigu termiņš;

4) biļetes vai kupona cena, dalības maksa;

5) kārtas numurs.

(2) Pirms licences saņemšanas vietēja mēroga izlozes biļetes un vietēja mēroga vienreizējās izlozes biļetes reģistrējamas tajā Valsts ieņēmumu dienesta teritoriālajā iestādē, kurā izlozes organizētājs ir uzskaitē kā nodokļu maksātājs, un reģistrēto izlozes biļešu paraugi iesniedzami Izložu un azartspēļu uzraudzības inspekcijai.

 

73.pants. Izlozes organizēšanas ierobežojumi

(1) Izlozes organizētājam ir aizliegts organizēt izlozi, ja:

1) nav saņemta attiecīgā licence;

2) Izložu un azartspēļu uzraudzības inspekcija nav apstiprinājusi izlozes vai tās papildizlozes noteikumus;

3) iestājoties izlozes organizēšanas licences pārreģistrācijas termiņam, nav pieņemts lēmums par šīs licences pārreģistrāciju vai nav samaksāta valsts noteiktā nodeva;

4) saņemtā izlozes organizēšanas licence nodota trešajai personai.

(2) Izložu organizētājs nodrošina, ka laimestu kopsumma visu veidu izlozēm nav mazāka par 45 procentiem no biļešu realizācijas kopsummas.

X nodaļa
Izložu organizēšana ar elektronisko sakaru pakalpojumu starpniecību

74.pants. Izložu organizēšana ar elektronisko sakaru pakalpojumu starpniecību

Par izlozes organizēšanu ar elektronisko sakaru pakalpojumu starpniecību uzskatāma tādas izlozes organizēšana, kurā tās dalībnieki kādu no dalībai šajā izlozē nepieciešamajām darbībām veic vai var veikt ar elektronisko sakaru pakalpojumu starpniecību.

 

75.pants. Tiesības organizēt izlozi ar elektronisko sakaru pakalpojumu starpniecību

(1) Izlozes biļešu pārdošana ar elektronisko sakaru pakalpojumu starpniecību ir atļauta kapitālsabiedrībām, kuras šajā likumā noteiktajā kārtībā saņēmušas Izložu un azartspēļu uzraudzības inspekcijas izsniegtu šādu izložu organizēšanas licenci.

(2) Licenci izlozes organizēšanai ar elektronisko sakaru pakalpojumu starpniecību izsniedz valsts kapitālsabiedrībai, kura šajā likumā noteiktajā kārtībā saņēmusi valsts mēroga izložu organizēšanas licenci.

 

76.pants. Licences saņemšana izložu organizēšanai ar elektronisko sakaru pakalpojumu starpniecību

(1) Lai saņemtu licenci izlozes organizēšanai ar elektronisko sakaru pakalpojumu starpniecību, izlozes organizētājs iesniedz Izložu un azartspēļu uzraudzības inspekcijai iesniegumu, kuram pievieno:

1) tās izlozes noteikumus, kuru organizē ar elektronisko sakaru pakalpojumu starpniecību;

2) informāciju par kārtību, kādā var iegādāties biļetes, lai piedalītos izlozē, kuru organizē ar elektronisko sakaru pakalpojumu starpniecību;

3) informāciju par izlozes organizēšanā vai izlozes biļešu iegādē izmantojamām programmām;

4) izlozes biļešu pārdošanā izmantojamo elektronisko sakaru pakalpojumu starpniecību nodrošinātāja apliecinājumu par attiecīgās sistēmas drošumu;

5) informāciju par vietu, kur atradīsies izlozes organizēšanai vai izlozes biļešu pārdošanai izmantojamā tehnika, un par paredzētajiem drošības pasākumiem, kas tiks veikti, lai nepieļautu kādas personas ietekmi uz organizētās izlozes iznākumu;

6) informāciju par paredzētajiem fizisko personu datu aizsardzības pasākumiem;

7) izlozes organizēšanai vai izlozes biļešu pārdošanai izmantojamo interneta adresi un visas domēnu adreses, ja izlozi organizē ar interneta starpniecību;

8) tālruņa numurus, kuri tiks izmantoti izlozes biļešu pārdošanai, ja izlozi organizē, izmantojot tālruni;

9) informāciju par izlozes atbildīgo personu, norādot tās vārdu, uzvārdu un personas kodu (ja koda nav, — personu apliecinoša dokumenta nosaukumu, numuru, izdošanas datumu un izdevējiestādes nosaukumu).

(2) Izložu un azartspēļu uzraudzības inspekcija lēmumu par licences izsniegšanu izlozes organizēšanai ar elektronisko sakaru pakalpojumu starpniecību vai par atteikumu izsniegt šādu licenci pieņem 30 dienu laikā no iesnieguma saņemšanas dienas. Ja tiek pieprasītas papildu ziņas un dokumenti, Izložu un azartspēļu uzraudzības inspekcija lēmumu par licences izsniegšanu izlozes organizēšanai ar elektronisko sakaru pakalpojumu starpniecību vai par atteikumu izsniegt šādu licenci pieņem 30 dienu laikā no papildu ziņu un dokumentu saņemšanas dienas.

(3) Licencē, kas izsniegta izlozes organizēšanai ar elektronisko sakaru pakalpojumu starpniecību, norāda:

1) licences numuru, izsniegšanas vietu un datumu;

2) licences saņēmēja nosaukumu, reģistrācijas numuru un juridisko adresi;

3) izlozi, kuras biļetes var iegādāties ar elektronisko sakaru pakalpojumu starpniecību;

4) izlozes organizēšanai izmantojamo interneta adresi, ja izlozi organizē ar interneta starpniecību.

 

77.pants. Atteikums izsniegt licenci izlozes organizēšanai ar elektronisko sakaru pakalpojumu starpniecību

(1) Izložu un azartspēļu uzraudzības inspekcija atsaka izsniegt licenci izlozes organizēšanai ar elektronisko sakaru pakalpojumu starpniecību, ja ir iestājies kāds no šā likuma 15.pantā minētajiem nosacījumiem.

(2) Papildus šā panta pirmajā daļā minētajam Izložu un azartspēļu inspekcija atsaka izsniegt licenci izlozes organizēšanai ar elektronisko sakaru pakalpojumu starpniecību, ja pastāv vismaz viens no šādiem nosacījumiem:

1) iesniegtie izlozes noteikumi neatbilst šā likuma prasībām;

2) neatkarīgas un starptautiski atzītas laboratorijas atzinumā norādīts, ka izlozes organizēšanai izmantojamās programmas nenodrošina laimestu kopsummas atbilstību šā likuma 73.panta otrās daļas prasībām vai citu šā likuma prasību ievērošanu;

3) iesniedzēja paredzētie drošības pasākumi, kas tiks veikti, lai nepieļautu kādas personas ietekmi uz organizētās izlozes iznākumu, ir nepietiekami;

4) ir saņemts kompetentas valsts iestādes atzinums, ka iesniedzēja paredzētie pasākumi fizisko personu datu aizsardzības un izlozes norises drošības garantēšanai ir nepietiekami.

 

78.pants. Izložu organizēšanai ar elektronisko sakaru pakalpojumu starpniecību izsniegtās licences anulēšana

Izložu un azartspēļu uzraudzības inspekcijai ir tiesības anulēt izlozes organizēšanai ar elektronisko sakaru pakalpojumu starpniecību izsniegto licenci, ja ir iestājies kāds no šā likuma 87.pantā minētajiem nosacījumiem vai arī izlozes organizētājs savstarpējos norēķinos ar dalībniekiem izmanto kontu vai kontus, par kuriem nav informējis Valsts ieņēmumu dienestu vai Izložu un azartspēļu uzraudzības inspekciju.

 

79.pants. Par izlozes organizēšanu ar elektronisko sakaru pakalpojumu starpniecību atbildīgā persona

(1) Izsniedzot licenci izlozes organizēšanai ar elektronisko sakaru pakalpojumu starpniecību, Izložu un azartspēļu uzraudzības inspekcija apstiprina personu, kura ir atbildīga par konkrētās izlozes norises likumību (turpmāk arī — atbildīgā persona).

(2) Izložu un azartspēļu uzraudzības inspekcija neapstiprina par izlozes organizēšanu ar elektronisko sakaru pakalpojumu starpniecību atbildīgo personu, ja ir iestājies kāds no šā likuma 67.panta otrajā daļā minētajiem nosacījumiem.

(3) Izložu un azartspēļu uzraudzības inspekcija lēmumu par atbildīgās personas apstiprināšanu vai par atteikumu to apstiprināt pieņem 30 dienu laikā no iesnieguma saņemšanas dienas. Ja tiek pieprasītas papildu ziņas un dokumenti, Izložu un azartspēļu uzraudzības inspekcija lēmumu par atbildīgās personas apstiprināšanu vai par atteikumu to apstiprināt pieņem 30 dienu laikā no papildu ziņu un dokumentu saņemšanas dienas.

(4) Izlozes organizēšana ar elektronisko sakaru pakalpojumu starpniecību ir aizliegta, ja Izložu un azartspēļu uzraudzības inspekcija nav apstiprinājusi atbildīgo personu.

(5) Par jaunas atbildīgās personas iecelšanu un iepriekšējās atbrīvošanu izlozes organizētājs triju darba dienu laikā paziņo Izložu un azartspēļu uzraudzības inspekcijai. Lēmumu par atbildīgās personas apstiprināšanu vai par atteikumu to apstiprināt Izložu un azartspēļu uzraudzības inspekcija pieņem 20 dienu laikā pēc attiecīgā paziņojuma saņemšanas. Šajā gadījumā nepiemēro šā panta ceturtajā daļā noteikto aizliegumu.

 

80.pants. Izlozes ar elektronisko sakaru pakalpojumu starpniecību organizētāja pienākumi

(1) Izlozes ar elektronisko sakaru pakalpojumu starpniecību organizētājs nodrošina:

1) izlozes dalībnieku uzskaiti;

2) laimējušo dalībnieku reģistrāciju un identifikāciju šā likuma 54.pantā noteiktajā kārtībā;

3) Izložu un azartspēļu uzraudzības inspekcijas darbinieku netraucētu piekļuvi izlozes organizēšanai izmantotajai programmai un grāmatvedības dokumentiem, kas saistīti ar izlozes organizēšanu ar elektronisko sakaru pakalpojumu starpniecību.

(2) Interneta mājaslapā, kuru izlozes organizētājs izmanto izlozes organizēšanai, norāda:

1) izlozes organizētāja nosaukumu, juridisko adresi, tālruņa numuru un izlozes organizēšanas licences numuru;

2) izlozi, kuras biļetes var iegādāties ar elektronisko sakaru pakalpojumu starpniecību;

3) izlozes noteikumus vai interneta adresi, kur ar tiem var iepazīties;

4) aizliegumu piedalīties izlozē personām, kuras atrodas valstī vai teritorijā, kur dalība šādās izlozēs ir aizliegta;

5) aizliegumu piedalīties izlozē personām, kuras nav sasniegušas 18 gadu vecumu.

(3) Izlozes organizētājam savstarpējos norēķinos ar klientiem atļauts izmantot Latvijas Republikā reģistrētā kredītiestādē atvērtu kontu.

(4) Ja izloze tiek organizēta pa tālruni, tās dalībnieks var piedalīties izlozē, izmantojot tikai Latvijas Republikā reģistrētu tālruņa numuru.

(5) Izlozes organizēšanā izmantojamai programmai un aparatūrai, kas nodrošina tās darbību, jāatrodas Latvijas Republikā. Nepārvaramas varas gadījumos drīkst izmantot ārpus Latvijas Republikas esošas rezerves programmas un aparatūru, kas nodrošina to darbību, par to iepriekš paziņojot Izložu un azartspēļu uzraudzības inspekcijai.

(6) Informācija par programmām, kuras izmantotas izlozes organizēšanai ar elektronisko sakaru pakalpojumu starpniecību, par attiecīgajiem drošības un fizisko personu datu aizsardzības pasākumiem iesniedzama šā likuma 47.panta otrajā daļā noteiktajā kārtībā.

(7) Izlozes organizētājs, kas pārdod biļetes ar elektronisko sakaru pakalpojumu starpniecību, ne vēlāk kā 15 dienas pēc pārskata ceturkšņa beigām šā likuma 53.panta sestajā daļā noteiktajā kārtībā iesniedz Valsts ieņēmumu dienestam un Izložu un azartspēļu uzraudzības inspekcijai paziņojumu par pārskata ceturksnī iemaksāto likmju kopsummu un izmaksāto laimestu kopsummu, kā arī kredītiestādes izziņu par pārskata ceturksnī savstarpējos norēķinos ar dalībniekiem izmantotajā kontā veiktajiem darījumiem.

XI nodaļa
Azartspēļu un izložu kontrole un uzraudzība

81.pants. Kontroles un uzraudzības īstenotāji

Kontroli un uzraudzību pār to, kā azartspēļu un izložu organizētāji ievēro šo likumu, citus normatīvos aktus, azartspēles vai izlozes noteikumus, veic Izložu un azartspēļu uzraudzības inspekcija Ministru kabineta noteiktajā kārtībā, Valsts ieņēmumu dienests likumā “Par Valsts ieņēmumu dienestu” noteiktajā kārtībā un Valsts policija likumā “Par policiju” noteiktajā kārtībā.

 

82.pants. Izložu un azartspēļu uzraudzības inspekcija

(1) Izložu un azartspēļu uzraudzības inspekciju izveido un tās nolikumu apstiprina Ministru kabinets.

(2) Izložu un azartspēļu uzraudzības inspekcijas uzdevums ir:

1) realizēt valsts politiku azartspēļu un izložu organizēšanā;

2) veikt azartspēļu un izložu organizētāju licencēšanu, uzraudzību un kontroli;

3) izstrādāt ar azartspēļu un izložu organizēšanu saistītu normatīvo aktu projektus;

4) nodrošināt azartspēļu un izložu tirgus sistemātisku uzskaiti un statistisku analīzi;

5) reģistrēt azartspēļu automātus un iekārtas un sniegt valsts un pašvaldību institūcijām azartspēļu un izložu nodokļa administrēšanai nepieciešamās ziņas.

 

83.pants. Izložu un azartspēļu uzraudzības inspekcijas padome

(1) Izložu un azartspēļu uzraudzības inspekcijas padome ir Ministru kabineta izveidota konsultatīva institūcija, kuras mērķis ir veicināt sabiedrības interešu ievērošanu, izložu, azartspēļu un loteriju tirgus attīstību un stabilitāti.

(2) Izložu un azartspēļu uzraudzības inspekcijas padomes darba materiāltehniskais nodrošinājums ir Izložu un azartspēļu uzraudzības inspekcijas kompetencē.

(3) Izložu un azartspēļu uzraudzības inspekcijas padomes nolikumu un sastāvu apstiprina Ministru kabinets, iekļaujot padomē pa vienam pārstāvim no Finanšu ministrijas, Izglītības un zinātnes ministrijas, Kultūras ministrijas, kā arī no biedrības, kura pārstāv vairāk nekā 50 procentus no Latvijas Republikas azartspēļu organizētājiem, un Latvijas Pašvaldību savienības.

(4) Izložu un azartspēļu uzraudzības inspekcijas padomes galvenais uzdevums ir:

1) izvērtēt izložu, azartspēļu un loteriju organizēšanu regulējošo normatīvo aktu projektu atbilstību izstrādātajiem politikas plānošanas dokumentiem;

2) sagatavot priekšlikumus finanšu ministram par nepieciešamajām pārmaiņām tirgus uzraudzības kontroles darbību veikšanā.

 

84.pants. Azartspēļu un izložu organizētāja pārskata iesniegšana

(1) Azartspēļu un izložu organizētājs likuma “Par uzņēmumu gada pārskatiem” 66.pantā noteiktajā termiņā un kārtībā iesniedz Izložu un azartspēļu uzraudzības inspekcijai pārbaudīta gada pārskata norakstu, ziņojumu un zvērināta revidenta atzinumu kopā ar paskaidrojumu par to, kad gada pārskats apstiprināts.

(2) Azartspēļu un izložu organizētājs 20 dienu laikā pēc ceturkšņa beigām Ministru kabineta noteiktajā kārtībā iesniedz Izložu un azartspēļu uzraudzības inspekcijai ziņojumu par azartspēļu un izložu organizēšanu pārskata ceturksnī.

(3) Azartspēļu un izložu organizētājs veic grāmatvedības uzskaiti saskaņā ar likumu “Par grāmatvedību”, likumu “Par uzņēmumu gada pārskatiem” un Ministru kabineta noteikumiem, kas reglamentē vienotu azartspēļu un izložu organizācijas grāmatvedības uzskaites kārtību.

 

85.pants. Izložu un azartspēļu uzraudzības inspekcijas pieņemto lēmumu pārsūdzēšanas kārtība

(1) Izložu un azartspēļu uzraudzības inspekcijas amatpersonu lēmumus var apstrīdēt Izložu un azartspēļu uzraudzības inspekcijas priekšniekam.

(2) Izložu un azartspēļu uzraudzības inspekcijas priekšnieka lēmumus var pārsūdzēt administratīvajā tiesā.

XII nodaļa
Atbildība par normatīvo aktu pārkāpumiem

86.pants. Azartspēļu organizēšanas licences, izložu organizēšanas licences un azartspēļu organizēšanas vietas licences darbības apturēšana

(1) Izložu un azartspēļu uzraudzības inspekcija ir tiesīga apturēt azartspēļu organizēšanas licences, izložu organizēšanas licences un azartspēļu organizēšanas vietas licences darbību vai azartspēļu automātu un iekārtu ekspluatāciju līdz pārkāpuma novēršanai, ja tiek konstatēts, ka azartspēļu un izložu organizētājs pārkāpj azartspēļu un izložu organizēšanu reglamentējošos likumus vai citus normatīvos aktus.

(2) Pieņemt lēmumu par azartspēļu organizēšanas licences, izložu organizēšanas licences un azartspēļu organizēšanas vietas licences darbības vai azartspēļu automātu un iekārtu ekspluatācijas apturēšanu ir tiesīgs Izložu un azartspēļu uzraudzības inspekcijas priekšnieks vai viņa vietnieki.

(3) Šā panta otrajā daļā minētās amatpersonas rakstveidā brīdina azartspēļu vai izložu organizētāju, minot visus konstatētos normatīvo aktu pārkāpumus un nosakot pārkāpumu novēršanas termiņu no viena mēneša līdz trim mēnešiem, ja puses nevienojas par īsāku termiņu pārkāpumu novēršanai.

(4) Ja noteiktajā termiņā nav novērsti visi brīdinājumā minētie pārkāpumi, attiecīgā amatpersona dod rakstveida rīkojumu apturēt azartspēļu organizēšanas licences, izložu organizēšanas licences un azartspēļu organizēšanas vietas licences darbību vai azartspēļu automātu un iekārtu ekspluatāciju.

(5) Bez iepriekšēja brīdinājuma, bet ar rakstveida rīkojumu azartspēļu organizēšanas licences, izložu organizēšanas licences un azartspēļu organizēšanas vietas licences darbību vai azartspēļu automātu un iekārtu ekspluatāciju var apturēt, ja Izložu un azartspēļu uzraudzības inspekcijas amatpersonas konstatē, ka azartspēļu vai izložu organizētājs ir pārkāpis likuma “Par izložu un azartspēļu nodevu un nodokli” noteikumus vai likumā noteiktajā kārtībā nav veicis citu nodokļu maksājumus valsts budžetā vai pašvaldības budžetā.

(6) Par normatīvo aktu pārkāpumu novēršanu azartspēļu vai izložu organizētājs rakstveidā ziņo Izložu un azartspēļu uzraudzības inspekcijai, kas septiņu dienu laikā pēc ziņojuma saņemšanas pārbauda, vai pārkāpumi novērsti, un, ja tie ir novērsti, dod rakstveida atļauju licences darbības atjaunošanai.

(7) Azartspēļu organizēšanas licences, izložu organizēšanas licences un azartspēļu organizēšanas vietas licences darbību var apturēt nekavējoties, ja azartspēļu vai izložu organizētājs ir iesniedzis rakstveida iesniegumu par licences darbības apturēšanu.

(8) Azartspēļu organizēšanas licences, izložu organizēšanas licences un azartspēļu organizēšanas vietas licences darbības apturēšana neparedz samaksātās valsts nodevas atmaksāšanu kapitālsabiedrībai.

 

87.pants. Azartspēļu organizēšanas licences un izložu organizēšanas licences anulēšana

(1) Izložu un azartspēļu uzraudzības inspekcijai ir tiesības anulēt azartspēļu organizēšanas licenci vai izložu organizēšanas licenci, ja pastāv vismaz viens no šādiem nosacījumiem:

1) šīs licences saņemšanai sniegta nepatiesa informācija, kas būtiski ietekmējusi lēmuma pieņemšanu;

2) azartspēļu vai izložu organizētājs neatbilst šā likuma prasībām;

3) azartspēļu vai izložu organizētāja parādu saistības pārsniedz viņa aktīvus;

4) azartspēļu vai izložu organizētājs uzsācis likvidācijas procesu;

5) likumā noteiktajā kārtībā tiek uzsākta azartspēļu vai izložu organizētāja bankrota procedūra;

6) azartspēļu organizēšanas licencē vai izlozes organizēšanas licencē paredzētās tiesības nodotas kādai citai personai;

7) azartspēļu vai izložu organizētājs regulāri neievēro azartspēles un izlozes regulējošo likumu un citu normatīvo aktu prasības;

8) azartspēļu vai izložu organizētājs Izložu un azartspēļu uzraudzības inspekcijas noteiktajā termiņā nav novērsis tās konstatētos likumu un normatīvo aktu pārkāpumus;

9) azartspēļu vai izložu organizētājs ir iesniedzis rakstveida iesniegumu par licences anulēšanu.

(2) Anulējot azartspēļu organizēšanas licenci vai izlozes organizēšanas licenci, valsts nodeva, kas samaksāta par šādas licences saņemšanu, netiek atmaksāta.

(3) Izložu un azartspēļu uzraudzības inspekcija anulē kazino, spēļu zāles, bingo zāles licences, kā arī totalizatora un derību likmju pieņemšanas vietas licences, ja pastāv vismaz viens no šādiem nosacījumiem:

1) azartspēļu organizētājs azartspēļu organizēšanas vietā uzstādījis vai ekspluatē nesertificētus, nereģistrētus vai nemarķētus azartspēļu automātus un iekārtas;

2) zaudējis spēku šā likuma 26.panta otrās daļas 1. vai 4.punktā un 27.panta otrās daļas 1. vai 3.punktā minētais dokuments, kas pievienots iesniegumam, lai saņemtu azartspēļu organizēšanas vietas licenci, bet cits attiecīgs spēkā esošs dokuments nav iesniegts;

3) azartspēļu organizētājs atkārtoti neievēro šā likuma 36., 37., 38., 39.panta un 41.panta pirmās daļas 6.punkta prasības;

4) azartspēļu organizētājs ir iesniedzis rakstveida iesniegumu par azartspēļu organizēšanas vietas licences anulēšanu.

 

88.pants. Personas administratīvā atbildība vai kriminālatbildība

Personu, kas azartspēles vai izlozes organizē bez Izložu un azartspēļu uzraudzības inspekcijas izsniegtās licences vai organizē tādas azartspēles vai izlozes, kuras nav minētas šajā likumā, sauc pie likumā noteiktās administratīvās atbildības vai kriminālatbildības. Šādas darbības rezultātā gūtie ienākumi ieskaitāmi valsts budžetā.

Pārejas noteikumi

1. Šā likuma 8.panta 1.punkts stājas spēkā 2007.gada 1.janvārī. Līdz 2007.gada 1.janvārim azartspēļu organizētāju pamatkapitāls nedrīkst būt mazāks par 50 000 latiem.

 

2. Azartspēļu organizētājs nodrošina, ka šā likuma 9.panta noteikumi, kas attiecas uz padomes un valdes locekļiem un revidentam izvirzītajām prasībām, tiek izpildīti ne vēlāk kā līdz 2006.gada 1.jūlijam.

 

3. Līdz 2006.gada 1.jūlijam tiek pārveidotas vai slēgtas spēļu zāles, kuras neatbilst šā likuma 22.panta pirmās daļas prasībām un 37.panta pirmās daļas 4. un 6.punkta prasībām.

 

4. Azartspēļu organizētājs nodrošina atsevišķu ieeju no ārpuses spēļu zālēm, kas atrodas ar būvkonstrukcijām norobežotās telpās veikalos, kultūras iestādēs, dzelzceļa stacijās, autoostās, lidostās un ostās, ne vēlāk kā līdz 2006.gada 1.jūlijam.

 

5. Ārpus kazino un spēļu zālēm azartspēļu automātus drīkst uzstādīt un ekspluatēt tikai vietās, kuras 2002.gada 30.jūnijā bija reģistrētas Izložu un azartspēļu uzraudzības inspekcijas azartspēļu automātu uzstādīšanas vietu reģistrā.

 

6. Ārpus kazino un spēļu zālēm atļauts uzstādīt un ekspluatēt ne vairāk kā piecus azartspēļu automātus.

7. No 2006.gada 1.janvāra neizsniedz licences azartspēļu automātu uzstādīšanai un ekspluatēšanai ārpus kazino un spēļu zālēm.

 

8. Ar 2007.gada 1.janvāri ir aizliegts uzstādīt un ekspluatēt azartspēļu automātus ārpus kazino un spēļu zālēm.

 

9. Šā likuma 41.panta otrās daļas 8., 9. un 10.punkts stājas spēkā 2007.gada 1.janvārī.

(08.06.2006. likuma redakcijā)
 

10. Ministru kabinets šā likuma 4.panta sestajā un septītajā daļā paredzētos tiesību aktus izdod līdz 2007.gada 1.janvārim.

(08.06.2006. likuma redakcijā)
 

11. Ministru kabinets šā likuma 81.pantā un 83.panta trešajā daļā paredzētos tiesību aktus izdod līdz 2006.gada 1.septembrim.

(08.06.2006. likuma redakcijā)
 

12. Ministru kabinets šā likuma 39.panta sestajā daļā, 47.panta otrajā un trešajā daļā, 53.panta sestajā daļā, 54.pantā, 63.panta trešajā daļā un 84.panta otrajā un trešajā daļā paredzētos noteikumus izdod līdz 2007.gada 1.janvārim.

 

13. Līdz dienai, kad stājas spēkā šo pārejas noteikumu 11. un 12.punktā minētie noteikumi, tiek piemēroti šādi saskaņā ar likumu “Par izlozēm un azartspēlēm” izdotie Ministru kabineta noteikumi, ciktāl tie nav pretrunā ar šo likumu:

1) Ministru kabineta 1995.gada 7.marta noteikumi Nr.50 “Noteikumi par sabiedrisko un reliģisko organizāciju rīkoto izložu organizēšanu”;

2) Ministru kabineta 2000.gada 14.marta noteikumi Nr.102 “Kārtība, kādā iesniedzams ziņojums par izložu vai azartspēļu organizēšanu”;

3) Ministru kabineta 2000.gada 18.jūlija noteikumi Nr.237 “Azartspēļu automātu un iekārtu marķēšanas noteikumi”;

4) Ministru kabineta 2000.gada 19.decembra noteikumi Nr.435 “Izložu un azartspēļu organizēšanas un uzturēšanas uzraudzības un kontroles kārtība”;

5) Ministru kabineta 2002.gada 20.augusta noteikumi Nr.378 “Kazino apmeklētāju reģistrācijas un kazino apmeklētāju reģistrā iekļaujamās informācijas apstrādes kārtība”;

6) Ministru kabineta 2003.gada 23.decembra noteikumi Nr.762 “Vienotā izložu un azartspēļu organizācijas grāmatvedības uzskaites kārtība”;

7) Ministru kabineta 2004.gada 24.februāra noteikumi Nr.106 “Kārtība, kādā interaktīvo spēļu organizētājs, izložu, totalizatora vai derību organizētājs, kas izmanto telekomunikācijas, iesniedz paziņojumu par pārskata ceturksnī iemaksāto likmju kopsummu un izmaksāto laimestu kopsummu”;

8) Ministru kabineta 2004.gada 25.marta noteikumi Nr.175 “Interaktīvo spēļu spēlētāju reģistrācijas un identitātes pārbaudes kārtība”;

9) Ministru kabineta 2004.gada 6.aprīļa noteikumi Nr.248 “Kārtība, kādā iesniedzama informācija par interaktīvo spēļu organizēšanas programmām, drošības pasākumiem un fizisko personu datu aizsardzības pasākumiem”.

 

14. Ar šā likuma spēkā stāšanos spēku zaudē likums “Par izlozēm un azartspēlēm” (Latvijas Republikas Saeimas un Ministru Kabineta Ziņotājs, 1994, 14.nr.; 1995, 22.nr.; 1996, 16.nr.; 1997, 10., 13.nr.; 1999, 24.nr.; 2001, 15.nr.; 2002, 14.nr.; 2003, 15.; 23.nr.).

 

15. Ja attiecīgās azartspēļu organizēšanas vietas atvēršanai vai azartspēļu organizēšanai attiecīgajā vietā azartspēļu organizētājam izsniegtā pašvaldības atļauja bija spēkā šo grozījumu spēkā stāšanās dienā, pārreģistrējot Izložu un azartspēļu uzraudzības inspekcijā azartspēļu organizēšanas vietas licenci, nav nepieciešams iesniegt šā likuma 42.pantā paredzēto pašvaldības izsniegto atļauju. Šis noteikums nav attiecināms uz gadījumiem, kad atļauja ir zaudējusi spēku saskaņā ar 42.panta sesto daļu.

(08.06.2006. likuma redakcijā)
16. Grozījumi 41.panta otrās daļas 7.punktā attiecībā uz punkta papildināšanu ar totalizatoru un derību likmju pieņemšanas vietām un prasību par atsevišķu ieeju tikai no ārpuses stājas spēkā 2007.gada 1.janvārī.

(08.06.2006. likuma redakcijā)
 

 

Likums stājas spēkā 2006.gada 1.janvārī.

 

Likums Saeimā pieņemts 2005.gada 17.novembrī.

 

 

Valsts prezidente                                          V.Vīķe-Freiberga

Rīgā 2005.gada 7.decembrī

